Krisis ekonomi akibat Covid-19 tingkatkan kematian bayi
Oleh KOSMO!

24 Ogos 2021, 10:30 pm
WASHINGTON – Satu kajian baharu mendapati bahawa terdapat pertambahan kira-kira 267,000 bayi yang meninggal dunia pada tahun 2020 di negara-negara berpendapatan rendah dan sederhana susulan krisis ekonomi akibat pandemik Covid-19, lapor portal berita MailOnline semalam.
Kajian yang dijalankan oleh Kumpulan Bank Dunia itu mendedahkan, angka tersebut adalah tujuh peratus lebih tinggi daripada jumlah kematian melibatkan bayi yang kebiasaannya dilaporkan setiap tahun.
Dalam kajian tersebut, pasukan penyelidik mengkaji kesan kemerosotan keluaran dalam negara kasar (KDNK) sesebuah negara terhadap daya ketahanan kanak-kanak berusia sehingga 12 bulan.
Kumpulan penyelidik berkenaan meneliti kadar KDNK di 128 buah negara berpendapatan rendah dan sederhana termasuk di Afrika, Asia Selatan dan Timur, Asia Barat serta Eropah.
Seterusnya, mereka menilai kadar kematian bayi bagi setiap 1,000 kanak-kanak.
Hasil kajian mendapati sebanyak 267,208 bayi di negara-negara berpendapatan rendah dan sederhana meninggal dunia pada tahun 2020, meningkat tujuh peratus daripada kira-kira 248,000 kematian bayi yang diramalkan bagi tahun lepas.

Angka tertinggi kematian dicatatkan di rantau Asia Selatan dengan seramai 113,141 bayi atau  kira-kira 42 peratus daripada jumlah kematian keseluruhan pada tahun lepas.
Selain itu, daripada kesemua negara terlibat, India mempunyai jumlah kematian bayi baru lahir tertinggi iaitu sebanyak 99,642 orang.
“Jumlah lebihan kematian dalam kalangan bayi yang dianggarkan dalam analisis ini membuktikan bahawa kumpulan umur tersebut adalah mudah terdedah terhadap masalah ekonomi seperti yang disebabkan oleh pandemik Covid-19,” kata penulis-penulis kajian tersebut.
Tambah mereka, terdapat beberapa penyebab yang mendorong kepada kadar kematian tinggi dalam kalangan bayi ketika krisis kejatuhan ekonomi.
Ia termasuk tidak mendapat nutrisi yang lengkap, kurang mampu untuk mendapatkan perkhidmatan kesihatan serta kualiti rendah bagi perkhidmatan seperti itu.
“Dalam masa semua negara, sistem kesihatan dan komuniti global meneruskan usaha untuk mencegah dan merawat Covid-19, kita juga perlu mengambil berat akan sumber-sumber yang ada untuk menstabilkan sistem kesihatan serta menguatkan jaringan keselamatan sosial. – AGENSI


Perjuangan Malaysia di Paralimpik Tokyo bermula
Oleh MUHAMMAD ZUHAILY BADLISHAH

24 Ogos 2021, 8:56 pm
KUALA LUMPUR – Tiga pingat emas menjadi sasaran 22 atlet luar biasa negara pada temasya Sukan Paralimpik Tokyo 2020 di Tokyo, Jepun yang membuka tirainya secara rasmi di Stadium Olimpik sebentar tadi.
Jaguh powerlifting negara yang juga pemegang rekod dunia, Bonnie Bunyau Gustin dengan atlet olahraga para, Siti Noor Iasah Mohammad Ariffin mengetuai kontinjen Malaysia sebagai pembawa bersama Jalur gemilang pada majlis perasmian itu.
Mereka berdua diringi atlet-atlet negara berarak memasuki Stadium Olimpik pada giliran ke-140 daripada 162 negara bertanding dengan keseluruhan 4,508 peserta yang mengambil bahagian pada temasya paralimpik berprestij dunia kali ini.
TOKYO bermandikan cahaya apabila pertunjukan bunga api mewarnai acara pembukaan temasya Paralimpik Tokyo 2020 sebentar tadi. – AFP
Chef de Mission Malaysia ke Paralimpik Tokyo 2020, Datuk Seri Megat D. Shahriman Zaharudin menjelaskan, semua atlet berada dalam keadaan baik dan bersemangat tinggi untuk memulakan acara masing-masing selepas ini.
“Alhamdulillah kami di sini sihat dan menjaga SOP (prosedur operasi standard) yang telah ditetapkan. Semua atlet juga fokus dan saya percaya mereka akan melakukan yang terbaik nanti,” katanya.
PERTUNJUKAN kebudayaan Jepun turut menjadi sebahagian daripada tarikan pada acara pembukaan temasya Paralimpik Tokyo 2020 sebentar tadi. – AFP
Lima atlet menjadi sandaran untuk membawa pulang tiga pingat emas iaitu Mohammad Ziyad Zolkefli, Abdul Latif Romly (olahraga); S. Suresh (memanah); Bonnie Bunyau Gustin (powerlifting) dan Cheah Leik Hou (badminton).

Sasaran ditetapkan itu bagi mengulangi pencapaian lima tahun lalu pada edisi Rio 2016 yang menyaksikan Ziyad, Latif dan Mohamad Ridzuan Mohamad Puzi berjaya meraih pingat emas, manakala satu gangsa dimenangi Siti Noor Radiah Ismail.
Sebagai rekod, Malaysia merupakan negara ke-36 terbaik dunia menerusi kejayaan tiga emas, dua perak dan enam gangsa sejak mula menyertai Sukan Paralimpik pada edisi 1972 di Heidelberg, Jerman.
Esok, dua atlet para negara akan memulakan cabaran iaitu perenang, Muhammad Nur Syaiful Zulkafli (200 meter gaya bebas S5) di Pusat Akuatik Tokyo dan Chee Chao Ming (ping pong individu TT9) di Gimnasium Metropolitan Tokyo. – K! ONLINE


Kes aktif terus meningkat
Oleh SITI A'ISYAH SUKAIMI

24 Ogos 2021, 7:47 pm
PUTRAJAYA – Pesakit Covid-19 yang sedang dirawat dan diasingkan terus mencatatkan peningkatan dengan 262,713 kes termasuk 1,063 sedang dirawat di unit rawatan rapi dan 511 kes memerlukan bantuan pernafasan
Kes sembuh pula merekodkan 18,613 kes manakala terdapat 211 kes kematian termasuk 24 warga asing serta 40 kes meninggal dunia di luar hospital menjadikan kes kematian Covid-19 sebanyak 14,553 kes.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 16,949 kes (81.3 peratus) daripada jumlah kes yang dilaporkan tiada atau tidak lengkap vaksinasi.
Beliau berkata, sebanyak 358 kes (1.7 peratus) adalah daripada kategori tiga, empat dan lima manakala, sebanyak 20,479 kes (98.3 peratus) daripada kategori satu dan dua berdasarkan keadaan klinikal kes semasa baharu didiagnosis Covid-19.
Menurutnya, sebanyak 100 kes kategori lima dilaporkan dengan 83 kes tiada atau tidak lengkap vaksinasi, 63 kes kategori empat dengan 52 kes tiada atau tidak lengkap vaksinasi serta 195 kes kategori tiga dengan 157 kes tiada atau tidak lengkap vaksinasi.
“Sebanyak 10,939 kes kategori dua dengan 8,917 kes tiada atau tidak lengkap vaksinasi manakala, sebanyak 9,540 kes kategori satu dengan 7,740 kes tiada atau tidak lengkap vaksinasi,” jelasnya.

Noor Hisham berkata, sebanyak 34 kluster baharu dikenal pasti terdiri daripada 22 kluster tempat kerja, sembilan kluster komuniti, dua kluster kumpulan berisiko tinggi dan satu kluster pusat tahanan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita dilarang lawat cimpanzi kerana hubungan terlalu rapat
Oleh KOSMO!

24 Ogos 2021, 7:30 pm
ANTWERP, BELGIUM – Seorang wanita di Belgium dilarang daripada berjumpa dengan seekor cimpanzi jantan di sebuah zoo disebabkan hubungan rapatnya dengan haiwan tersebut selepas melawat zoo itu selama empat tahun, lapor laman berita Oddity Central semalam.
Adie Timmermans menerima amaran itu dari Zoo Antwerp selepas mempunyai hubungan rapat dengan seekor cimpanzi jantan berusia 38 tahun bernama Chita.
Menurut penjaga cimpanzi tersebut, keadaan itu telah menyebabkan masalah sosial kepada Chita dalam kalangan kawanannya.
Ini kerana disebabkan ia terlalu rapat dengan Timmermans, ia disisihkan daripada cimpanzi-cimpanzi lain dan tidak dianggap sebahagian daripada kawanan tersebut.
Justeru, bagi menambah baik hubungan Chita dengan spesiesnya, pihak zoo telah mengeluarkan amaran yang melarang Timmermans daripada menghampirinya dan memintanya untuk tidak memandang haiwan tersebut.
“Sudah tentu kami berasa gembira apabila ada pengunjung yang berasa dekat dengan haiwan-haiwan di sini, namun kebajikan haiwan adalah lebih penting.

“Kami ingin menggembirakan Chita. Apabila ia sering sibuk melayan pengunjung, monyet-monyet lain menyisihkannya dan tidak menganggapnya sebagai sebahagian daripada kumpulan itu.
“Ini menyebabkan ia terpaksa duduk sendirian ketika di luar waktu melawat,” kata seorang kuratori Zoo Antwerp, Sarah Lafaut.
Sementara itu, Timmermans menyifatkan larangan itu sebagai sesuatu yang tidak adil serta mendakwa bahawa dia menyayangi Chita selain larangan itu hanya dikenakan ke atasnya, dan bukan pengunjung lain.
“Saya menyayangi Chita dan ia menyayangi saya. Mengapa mereka ingin melarang hubungan kami? Pengunjung-pengunjung lain dibenarkan bertentangan mata dengannya, kenapa saya tidak boleh?
“Selama empat tahun Chita sering datang kepada saya apabila ia melihat saya. Ia melambai dan mengucup saya melalui tingkap. Apa kesalahan yang saya lakukan?” soalnya.
Timmermans turut mengakui dia menerima empat amaran mengenai hubungannya dengan Chita, namun sekiranya dia tidak menghiraukan arahan itu, dia berkemungkinan dilarang untuk memasuki zoo tersebut. – AGENSI


Asteroid lebih besar daripada Big Ben hampiri Bumi Ahad ini
Oleh KOSMO!

24 Ogos 2021, 8:00 pm
WASHINGTON – Sebuah asteroid bersaiz dua kali ganda lebih besar daripada menara jam Big Ben di London dijangka memasuki orbit Bumi pada hujung minggu ini, lapor akhbar Daily Star semalam.
Menurut Pentadbiran Aeronautik dan Angkasa Kebangsaan (NASA), agensi itu buat masa ini sedang menjejaki pergerakan batuan angkasa lepas dikenali sebagai 2021 PT tersebut yang diramal menghampiri Bumi Ahad ini.
Objek itu mempunyai diameter antara 110 meter (m) hingga 240 m.
Ia dilaporkan bergerak pada kelajuan melebihi 25,700 kilometer (km) sejam, namun akan melintasi Bumi pada jarak selamat, iaitu lebih 4.8 juta km.
Sementara itu, NASA buat masa ini turut menjejaki sebuah lagi asteroid yang digelar 2011 UC292.
Ia mempunyai diameter lebih kecil, iaitu 73 m hingga 160 m, namun bergerak pada kelajuan melebihi 30,743 km sejam.

Bagaimanapun, asteroid tersebut turut akan melintasi Bumi pada jarak selamat iaitu melebihi 3.2 juta km pada hari ini. – Agensi


Pesta ‘raba’ siput remis di Pantai Klebang
Oleh DIYANATUL ATIQAH ZAKARYA

24 Ogos 2021, 7:30 pm
MELAKA – Suasana di sekitar kawasan Pantai Klebang di sini bertukar riuh susulan kemunculan siput sedut dan siput remis dalam jumlah yang luar biasa di kawasan pesisir pantai itu hari ini.
Tinjauan Kosmo! di lokasi mendapati, lebih 30 penduduk kampung mula membanjiri kawasan itu pada pukul 4 petang tadi untuk mencari siput remis yang dikumpulkan di dalam bekas dibawa masing-masing.
Seorang penduduk Kampung Pinang, Tanjung Kling, Jamilah Amat, 53, memberitahu, kedatangannya di pantai itu adalah bagi mengutip siput sedut, bagaimanapun berubah tujuan selepas mendapati saiznya masih kecil.
“Saya datang kira-kira pukul 3 petang selepas tular di Facebook siput sedut ‘naik’ di Pantai Klebang, namun apabila sampai saiznya masih kecil dan tidak boleh dimakan.
“Saya dan beberapa penduduk kampung yang lain bagaimanapun terjumpa siput remis di dalam pasir dan kami mula ‘meraba’ mencari seberapa banyak yang mungkin untuk dijadikan juadah di rumah,” katanya ketika ditemui di sini, hari ini.
Sementara itu, Norhaslinda Mohamat, 36, dan abangnya, Rahmat, 47, dari Tangga Batu berjaya mengumpul sekitar tiga kilogram dan memberitahu, siput remis itu sedap dimasak tumis sos, tumis serai dan sambal.

“Siput remis ini saiznya besar sedikit berbanding musim sebelum ini, mungkin juga kerana pandemik tiada siapa yang keluar mencari, jadi ia dapat membesar.
“Walaupun tidak dapat membawa balik siput sedut, namun ada rezeki lain, siput remis juga sedap untuk dijadikan menu terutama masak sos atau tumis biasa,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PPV UPSI bantu percepatkan vaksinasi komuniti
Oleh MOHAMAD HAFIZI BIN MOHD SAID

24 Ogos 2021, 8:27 pm
TANJUNG MALIM – Pengoperasian Pusat Pemberian Vaksin (PPV) Universiti Pendidikan Sultan Idris (UPSI) kepada orang ramai diharap dapat membantu meningkatkan imuniti kelompok.
PPV UPSI beroperasi pada hari Isnin hingga Jumaat bermula pukul 9 pagi hingga 5 petang melalui temu janji aplikasi MySejahtera sahaja.
Ketua Pengarah Pendidikan Tinggi, Profesor Datuk Dr Husaini Omar berkata, ia memulakan operasinya dengan pemberian 200 dos suntikan setiap hari sekali gus dapat mempercepatkan vaksinasi awam.
“Saya gembira apabila dimaklumkan pihak Jawatankuasa Khas Jaminan Akses Bekalan Vaksin Covid-19 (JKAV) telah meluluskan permohonan mewujudkan PPV di UPSI.
“Sungguhpun dikenali sebagai pusat pengajian bertunjangkan pendidikan, UPSI turut memainkan peranannya membantu negara dalam keperluan semasa pandemik,” katanya dalam satu kenyataan di sini.
Sementara itu, Naib Canselor UPSI, Profesor Datuk Dr Md Amin Md Taff berkata, seramai 60 orang sukarelawan ditugaskan membantu melancarkan operasi PPV berkenaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Blogger mohon maaf terhadap Sheila sekeluarga
Oleh NUR EMIRA SAIZALI

24 Ogos 2021, 8:14 pm
PETALING JAYA – Menyedari kesilapan sendiri, blogger Kaki Komen yang menyiarkan berita berbaur fitnah mengenai keluarga pelakon dan penerbit, Sheila Rusly tampil membuat permohonan maaf secara terbuka dalam Facebooknya hari ini.
Kaki Komen menerusi satu hantaran memaklumkan, pihaknya memohon maaf secara terbuka susulan penerbitan kapsyen yang didakwa berbaur fitnah terhadap keluarga Sheila dan menantunya yang juga pelakon, Elisya Sandha.
“Kami selaku admin Kaki Komen ingin memohon maaf secara terbuka atas kesilapan kapsyen mengenai Elisya dan Sheila.
“Dengan ini, kami ingin memohon maaf kepada keluarga Jinggo (suami Sheila), Sheila, keluarga Elisya dan mengakui kesilapan serta berjanji tidak akan mengulangi lagi,” tulisnya dalam entri tersebut.
Selain permohonan maaf secara terbuka, pengendali Facebook berkenaan turut menitipkan pesanan kepada blogger lain agar sentiasa berhati-hati sebelum mengeluarkan sebarang berita.
“Saya mahu berkongsi kesedaran saya dengan rakan-rakan blogger yang lain supaya pastikan sumber itu benar sebelum membuat sesuatu hantaran kerana sesungguhnya, dosa, pahala, syurga dan neraka itu benar,” tulisnya.

Hari ini, blogger terbabit mencetuskan kemarahan Sheila selepas memuat naik kenyataan kononnya aktres itu pernah mencadangkan nama pelakon, Janna Nick sebagai calon isteri untuk anaknya, Uzair Haqimy tetapi ditolak Janna sebelum memilih Elisya.
Disebabkan kapsyen tersebut, Sheila bertegas mahu mengambil tindakan undang-undang terhadap blogger terbabit yang didakwa menabur fitnah kepada keluarga, anak dan menantunya.
Menurut Sheila dalam laporan Kosmo! Online hari ini, keputusan tersebut diambil kerana dakwaan blogger berkenaan melibatkan maruah banyak pihak.
Terdahulu, Uzair dan Elisya selamat bergelar suami isteri dalam satu majlis serba ringkas pda Sabtu lalu. – K! ONLINE


Bos CIA jumpa pemimpin Taliban secara rahsia di Kabul
Oleh KOSMO!

24 Ogos 2021, 8:05 pm
WASHINGTON – Ketua Agensi Perisikan Pusat (CIA), William Burns mengadakan pertemuan rahsia di Kabul dengan pengasas bersama Taliban, Mullah Abdul Ghani Baradar, lapor akhbar Washington Post hari ini.
Pertemuan mereka  semalam,  sekiranya disahkan, adalah pertemuan peringkat tertinggi  antara kumpulan Islam tersebut dan pentadbiran Presiden Amerika Syarikat (AS), Joe Biden sejak Taliban kembali berkuasa di Afghanistan.
Burns adalah salah seorang diplomat Biden yang paling berpengalaman, manakala Mullah Ghani  yang mengetuai pejabat politik Taliban di Qatar, adalah salah seorang  pemimpin tertinggi kumpulan tersebut yang telah mengambil alih kekuasaan di Kabul.
Seorang jurucakap CIA tidak mahu mengesahkan kebenaran pertemuan itu kepada agensi berita  AFP dan berkata, CIA tidak pernah membincangkan perjalanan pengarahnya.
The Washington Post  menyebut pegawai AS tidak didedahkan identitinya sebagai sumber yang mendedahkan pertemuan itu, namun dia  tidak memberitahu mengenai  isi perbincangan mereka.
Akhbar sama bagaimanapun menyebut tentang kemungkinan rundingan berkisar mengenai tarikh akhir untuk tentera AS menyelesaikan operasi pemindahan di lapangan terbang  Kabul di mana beribu-ribu pelarian Afghanistan berkumpul dengan harapan dapat meninggalkan negara itu.

Biden telah menetapkan tarikh akhir 31 Ogos ini untuk menyelesaikan operasi pemindahan yang huru-hara itu. – AFP


100 pegawai perubatan tolak lantikan tetap bulan ini
Oleh KOSMO!

24 Ogos 2021, 7:41 pm
Oleh PETAH WAZZAN ISKANDAR
PUTRAJAYA – Kementerian Kesihatan (KKM) mendedahkan seramai 100 daripada 300 Pegawai Perubatan kohort ketiga menolak pelantikan tetap yang baharu dilaksanakan bulan ini.
Ketua Setiausaha KKM, Datuk Mohd. Shafiq Abdullah berkata, pelantikan tetap melibatkan seramai 300 Pegawai Perubatan daripada kohort ketiga (lantikan 15 Mei 2017) yang layak dipertimbangkan telah ditawarkan pelantikan tetap dengan penempatan disediakan kementerian mengikut keperluan semasa.
Katanya, pihaknya memandang serius perkara tersebut kerana peluang pelantikan tetap tidak sepatutnya dilepaskan ketika doktor kontrak mengemukakan tuntutan kepada kerajaan supaya melantik mereka secara tetap.
“Baki seramai 100 orang pegawai yang tidak melapor diri bertugas melibatkan 85 pegawai perubatan menolak tawaran dan 15 pegawai lagi meletak jawatan berikutan mendapat tawaran lain.
“Susulan penolakan tawaran itu, tawaran pelantikan tetap kali kedua tidak lagi akan ditawarkan kepada pegawai berkenaan bagi memberi peluang kepada pegawai lain yang masih menunggu giliran untuk dilantik tetap,” katanya dalam satu kenyataan di sini hari ini.

Mohd. Shafiq berkata, bagi 100 kekosongan jawatan tetap di Sabah dan Sarawak, pengisian segera akan dibuat dalam kalangan baki calon dalam kohort ketiga (lantikan 15 Mei 2017) setelah mendapat kelulusan pelantikan daripada Suruhanjaya Perkhidmatan Awam.
Katanya, seramai 200 pegawai bersetuju menerima tawaran tersebut dan sudah ditempatkan di lokasi yang mempunyai kekosongan dengan 150 pegawai iaitu baki 19 pegawai kelahiran Sabah dan 131 pegawai kelahiran semenanjung ditawarkan pelantikan tetap dengan penempatan di Sabah.
“Bagi 150 pegawai kelahiran semenanjung dilantik tetap dengan penempatan di Sarawak. Semua anak kelahiran Sarawak dalam kohort lantikan ini telah pun dilantik tetap dalam urusan terdahulu.
“Sejak lantikan pertama secara tetap Pegawai Perubatan pada tahun 2018 hingga kini, jumlah keseluruhan pegawai yang telah ditawarkan pelantikan tetap adalah seramai 1,089 orang,”katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hisham kongsi kit ujian kendiri, netizen mengeluh harga mahal
24 Ogos 2021, 8:07 pm
PETALING JAYA – Orang ramai kini boleh melihat sendiri senarai kit ujian kendiri Covid-19 yang diberikan kelulusan bersyarat serta boleh dibeli mereka di pasaran.
Pautan bagi senarai tersebut dikongsi Ketua Pengarah Kesihatan, Tan Sri Dr. Noor Hisham Abdullah di akaun Twitterya hari ini.
“Berikut merupakan senarai Kit Ujian Kendiri Covid-19 yang telah diberi kelulusan bersyarat dan boleh dijual untuk keguaan orang awam,” ciap beliau.
Bagaimanapun, netizen mengeluh dengan harga kit ujian kendiri Covid-19 yang dijual mahal di pasaran.
Menurut @nella_gant87: “Harap Kementerian Perdagangan Dalam Negeri dan Hal Ehwal Pengguna (KPDNHEP) akan menurunkan serta kawal harga kit ujian kendiri secepat mungkin.
“Ini langkah penting untuk membenarkan rakyat betul-betul #KitaJagaKita,” ciapnya.

Hazim Mohtar pula berkata: “Harga terlalu yahudi (mahal) kasi murah sikitlah.”
Sementara itu, menurut Alif Ishak Ayob, dia berharap agar harga kit ujian tersebut diturunkan supaya orang ramai boleh kerap melakukan ujian terhadap diri mereka.
“Tuan, adakah harga tersebut akan diturunkan dalam masa terdekat? Sejak banyak sektor dilonggarkan, kit ujian kendiri sepatutnya dijual pada harga murah dan bersubsidi buat golongan pendapatan rendah.
“Ramai orang akan keluar, justeru itu adalah lebih baik apabila lebih ramai orang dapat melakukan ujian ke atas diri mereka dengan lebih kerap,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lima pengurus dominasi saingan Liga Fantasi Kosmo!
Oleh KOSMO!

24 Ogos 2021, 8:00 pm
Saingan Liga Fantasi Kosmo! minggu kedua sudah berakhir apabila tamatnya saingan aksi Liga Perdana Inggeris (EPL) melibatkan West Ham United menentang Leicester City pada awal pagi semalam.
Hampir 6,000 pendaftaraan telah dilakukan oleh peminat Fantasy Premier League (FPL) untuk menyertai Liga Fantasy Kosmo! pada minggu kedua dengan persaingan antara pasukan yang cukup sengit.
Selepas panel pemilihan melakukan semakan mengikut terma dan syarat yang telah ditetapkan, lima pemenang dengan jumlah mata tertinggi mingguan akan menerima hadiah RM200 setiap seorang.
Kesemua pemenang terbabit boleh menghubungi Media Mulia Sdn. Bhd. di talian 03-7455 6488/6439 untuk proses menuntut hadiah.
Kepada pembaca Kosmo! yang terlepas peluang menyertai GW1, peluang untuk anda sertai Liga Fantasi Kosmo! Masih terbuka dan boleh berbuat demikian dengan mengikuti platform media sosial Kosmo!


107kg ke 75kg, peminat berang ‘Fat Amy’ sekarang ‘Fit Amy’
Oleh MOHD. HAIKAL ISA

24 Ogos 2021, 7:25 pm
MASIH ingat dengan pelakon berbadan gempal yang cukup dikenali menerusi watak Fat Amy dalam filem Pitch Perfect? Percaya atau tidak, dia sekarang bukan lagi Fat Amy, bahkan semakin kelihatan ‘Fit Amy’.
Menerusi entri terbaharu dalam Instagram, pemilik nama pentas, Rebel Wilson itu memberi inspirasi kepada ramai apabila tampil dengan fizikalnya yang semakin kurus.
Ramai dalam kalangan peminat yang sangat kagum dengan perubahan fizikal yang semestinya bukan datang bergolek.
Apa yang dicapainya memerlukan kerahan keringat dan keazaman minda yang kuat.
“Sejujurnya, anda merupakan inspirasi, anda sememangnya seorang yang cantik. Anda telah membukti kerja keras membuahkan hasil baik kepada terhadap status kesihatan.
“Saya pasti bukan satu perjalanan yang mudah dan malah, saya sendiri sedang melaluinya sekarang (proses menguruskan badan),” tulis seorang peminat dalam ruangan komen Instagram Rebel, 41.

Bagaimanapun, tidak semua orang berpuas hati dengan perubahan mendadak fizikal Rebel yang sebelum ini terkenal dengan lelucon bersahaja termasuk menerusi tubuh gempalnya dalam naskhah Pitch Perfect.
“Apa sudah jadi! Mana Rebel? Saya rasa dia kelihatan lebih cantik sebelum ini (waktu bertubuh gempal),” coret seorang netizen lain.
Komen tersebut mendapat tentangan daripada peminat setia pelakon kelahiran Sydney Australia itu yang rata-rata mempertahankan pilihan hidupnya untuk menjalani gaya hidup sihat dan berfizikal kurus.
“Orang mungkin berpandangan dia lebih cantik sebelum ini namun kini, dia lebih sihat dan cantik sekarang,” getus seorang peminat mempertahankan Rebel.
Rebel sebelum ini memaklumkan, dirinya terpaksa mengekalkan saiz badan gempal kerana kontraknya dengan produksi filem Pitch Perfect belum tamat.
Pada 2020, selepas kontraknya tamat dengan produksi filem berkenaan, dia bersungguh-sungguh menurunkan berat badan.
Sehingga kini, dia sudah berjaya menurunkan berat badan sebanyak 30 kilogram (kg) iaitu dari berat badan lama (107kg) kepada berat sekarang, 75kg yang dicapai pada November 2020. – K! ONLINE


Bekas pengarah FRI didakwa subahat kemuka tuntutan palsu
Oleh MOHD AZLI ADLAN

24 Ogos 2021, 7:22 pm
KUALA TERENGGANU – Bekas Pengarah Institut Penyelidikan Perikanan (FRI) Rantau Abang dihadapkan ke Mahkamah Sesyen di sini hari ini atas enam pertuduhan bersubahat dengan tiga pengurus pengarah syarikat penyelidikan dan logistik yang mengemukakan tuntutan palsu pada tiga tahun tahun lalu.
Tertuduh, Syed Abdullah Syed Abdul Kadir, 57, membuat pengakuan tidak bersalah selepas kesemua pertuduhan dibacakan di hadapan Hakim Dazuki Ali.
Berdasarkan pertuduhan, tertuduh didakwa bersubahat dengan tiga pengurus syarikat termasuk Muhammad Azmi Abdullah, 43; Azlin Md. Ashaari, 54, mengemukakan dokumen berhubung tuntutan palsu berjumlah keseluruhan RM33,300.
Tuntutan palsu yang diserahkan kepada seorang pembantu tadbir FRI Rantau Abang tersebut bagi kerja-kerja penyewaan bot dan penyelidikan spesies haiwan terancam di rangkaian pulau peranginan sekitar Terengganu.
Perbuatan itu didakwa dilakukan Syed Abdullah di FRI Rantau Abang, Dungun antara 8 April 2018 hingga 19 September 2018.
Dia didakwa mengikut Seksyen 28 (1) (c) Akta Suruhanjaya Pencegahan Rasuah Malaysia 2009 yang memperuntukkan hukuman penjara maksimum 20 tahun dan denda minimum lima kali ganda nilai amaun dipalsukan atau RM10,000 mana yang lebih tinggi jika sabit kesalahan.

Di mahkamah sama, Muhammad Azmi dan Azlin masing-masing turut mengaku tidak bersalah atas tiga dan satu pertuduhan mengemukakan tuntutan palsu masing-masing bernilai RM19,000 dan RM2,400 di lokasi sama antara Mei 2018 hingga September 2018.
Muhammad Azmi dan Azlin didakwa mengikut Seksyen 18 Akta Suruhanjaya Pencegahan Rasuah Malaysia 2009 yang memperuntukkan hukuman penjara maksimum 20 tahun dan denda antara lima kali ganda nilai dipalsukan atau RM10,000 mana yang lebih tinggi jika sabit kesalahan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Saya bukan pelarian – Sajat
Oleh KOSMO!

24 Ogos 2021, 7:11 pm
PETALING JAYA – Usahawan sensasi, Nur Sajat atau nama sebenarnya, Muhammad Sajjad Kamaruzzaman menegaskan dirinya bukan pelarian.
Melalui satu video yang dikongsi di akaun Facebook, Nur Sajat berkata, dia kini menjalani kehidupan seperti biasa cuma enggan pergi ke Jabatan Agama Islam (JAIS) selepas waran tangkap kepadanya dikeluarkan Mahkamah Tinggi Syariah.
Menurut Nur Sajat, keengganannya menyerah diri turut menjadi sensasi kerana dia merupakan seorang selebriti.
“Tak perlu asyik nak mempersoalkan kenapa JAIS kejar, minta tolong polis tangkapkan. Pasal kes tak nak pergi JAIS sahaja. Sebab aku ni retis (artis), pasal itu jadi kecoh,” katanya.
Terdahulu, pada 6 Januari lalu, Sajat mengaku tidak bersalah di hadapan Mohammad Khalid atas pertuduhan berpakaian menyerupai wanita sehingga menyebabkan Agama Islam dipandang hina dalam majlis bacaan Yassin dan solat hajat.
Kesalahan itu dilakukan di Nursajat Beauticion, Seksyen 16 di sini pukul 7.30 malam pada 23 Februari lalu.

Sabit kesalahan boleh didenda maksimum RM5,000 atau penjara tidak lebih tiga tahun atau kedua-duanya mengikut Seksyen 10 (a) Enakmen Jenayah Syariah (Negeri Selangor ) 1995. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Md. Salah maut digilis lori
Oleh ROHANA MOHD. NAWI

24 Ogos 2021, 7:25 pm
KOTA BHARU – Seorang warga emas maut selepas digilis tayar belakang sebuah lori ketika cuba memotong kenderaan berat itu melalui bahu jalan di Kampung Kemumin, Panchor di sini hari ini.
Dalam kejadian kira-kira pukul 10.30 pagi itu, mangsa Md. Salah @ Md. Salleh Omar,69, meninggal dunia di lokasi kejadian selepas mengalami kecederaan parah pada bahagian kepala.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, warga emas itu menunggang motosikal jenis Yamaha Ego Solariz sedang dalam perjalanan dari arah lampu isyarat Panchor ke Panji
Katanya, apabila tiba di lokasi kejadian, pemandu lori berusia 50 tahun yang berada dari arah sama dipercayai telah berhenti untuk memberi laluan kepada sebuah bas kerana keadaan jalan yang sesak ketika itu.
“Bagaimanapun, mangsa dipercayai cuba memotong lori berkenaan melalui bahu jalan sebelum motosikalnya bergesel dengan bahagian sisi kiri belakang kenderaan berat itu.
“Insiden itu menyebabkan warga emas itu terjatuh sebelum digilis tayar belakang lori tersebut,” katanya ketika dihubungi Kosmo! hari ini.

Beliau meminta kerjasama orang ramai yang melihat kejadian itu supaya menghubungi Pegawai Penyiasat Trafik, Inspektor Mohd. Ikhwan Mamat di talian 09-775 2200 untuk siasatan lanjut.  – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis edar imej penjenayah kes rompakan kedai emas
24 Ogos 2021, 7:15 pm
Gambar penjenayah yang disyaki terlibat dalam kejadian rompakan di sebuah kedai emas sekitar Kepong.
KUALA LUMPUR – Polis hari ini mengedarkan beberapa fotofit penjenayah yang dipercayai terlibat dalam kes rompakan di sebuah kedai emas di Jalan Metro Perdana, Kepong pada Ahad lalu.
Ketua Polis Daerah Sentul, Asisten Komisioner Beh Eng Lai berkata, beberapa imej penjenayah yang dirakam di tempat kejadian serta fotofit telah dipadankan berdasarkan keterangan saksi.
“Polis memohon kerjasama orang ramai untuk menyalurkan maklumat mengenai butiran peribadi penjenayah dengan menghubungi Pegawai Penyiasat, Asisten Superintendan Azrizal Khairul di talian 019-2769117 atau Pusat Kawalan Ibu Pejabat Polis Daerah Sentul di talian 03-40482206,” katanya melalui kenyataan di sini hari ini.
Kosmo! Online semalam melaporkan, polis sedang memburu empat lelaki dipercayai warga tempatan terbabit dalam kes samun bersenjata di sebuah kedai emas sekitar Kepong.
Eng Lai berkata, kejadian berlaku kira-kira pukul 5.30 petang, suspek yang memakai topeng muka dan bertopi keledar melakukan samun dengan bersenjatakan sebatang tukul besi dan kapak.
“Suspek juga telah memecahkan cermin kaunter dan almari pameran barang kemas serta berjaya melarikan sejumlah barang kemas, rantai leher dan rantai tangan bernilai anggaran RM50,000.

“Kenderaan yang digunakan oleh penjenayah adalah dua buah motosikal jenis Yamaha Y150ZR warna hitam yang mana setiap satunya dinaiki dua orang. Semakan ke atas nombor pendaftaran kedua-dua motosikal tersebut didapati palsu. Siasatan dijalankan di bawah Seksyen 395/397 Kanun Keseksaan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Duterte akan bertanding kerusi Naib Presiden Filipina
Oleh KOSMO!

24 Ogos 2021, 6:41 pm
MANILA – Presiden Filipina,  Rodrigo Duterte akan bertanding kerusi naib presiden pada pilihan raya tahun depan, kata partinya hari ini selepas spekulasi berbulan-bulan sama ada beliau akan berusaha untuk terus berkuasa.
Duterte yang dipilih untuk jawatan Presiden Filipina pada tahun 2016,  dilarang di bawah perlembagaan untuk meneruskan penggal seterusnya. Beliau sebelum ini menolak kemungkinan bertanding untuk jawatan  kedua tertinggi itu.
“Presiden Rodrigo Roa Duterte bersetuju untuk melakukan pengorbanan dan menyahut gesaan rakyat serta  menerima sokongan Parti PDP Laban agar  beliau mencalonkan diri untuk kerusi  naib presiden pada pilihan raya  2022,” kata parti itu dalam satu kenyataan.
Parti PDP Laban  juga dijangka menyokong penasihat utama Duterte, Senator Christopher Lawrence “Bong” Go untuk menjadi calon Presiden Filipina.
Duterte belum menyatakan secara terbuka bahawa beliau akan bertanding  tetapi presiden PDP-Laban,  Alfonso Cusi memberitahu agensi berita AFP: “Beliau  mengesahkan akan  mencalonkan diri sebagai naib presiden pada tahun 2022.”
Naib  presiden dan presiden dipilih secara berasingan di Filipina. Naib presiden akan dilantik memegang jawatan tertinggi tersebut sekiranya Presiden Filipina sama ada meninggal dunia, tidak upaya, atau mengundurkan diri semasa berkuasa.

Sepanjang pemerintahannya, Duterte, 76,  melancarkan perang keras terhadap penagih  dan pengedar dadah dengan kumpulan-kumpulan  hak asasi manusia mendakwa bahawa beliau telah membunuh berpuluh-puluh ribu orang. – AFP


Ardern yakin ‘Sifar Covid’ masih berkesan
Oleh KOSMO!

24 Ogos 2021, 7:00 pm
AUCKLAND – Perdana Menteri New Zealand, Jacinda Ardern mempertahankan dasar ‘Sifar Covid’ yang dilaksanakan sejak permulaan pandemik awal tahun lalu bagi membendung gelombang baharu koronavirus, lapor akhbar The Nation Thailand, semalam.
Meskipun negara jiran, Australia sudah mengumumkan pembubaran dasar tersebut sebaik sahaja kadar vaksinasi mencapai 70 peratus, Ardern yakin ia akan berhasil buat kali kedua.
“Buat masa sekarang, strategi menghapuskan penularan sepenuhnya adalah yang terbaik buat New Zealand. Ia berkesan sebelum ini dan saya yakin, ia akan membuahkan hasil sama sekarang.
“Kita cuma perlu menyesuaikan diri dengan varian Delta yang lebih mudah merebak dan terus-menerus belajar bagaimana hendak menjayakan dasar ‘Sifat Covis’ sekali lagi,” katanya dalam sidang akhbar kelmarin.
Menerusi sidang akhbar sama, Ardern mengumumkan lanjutan perintah berkurung tahap empat  sekali gus tertinggi di seluruh New Zealand sehingga 27 Ogos ini, manakala tambahan empat hari hingga 31 Ogos bagi ibu negara, Auckland.
Menurut Ardern, kabinet memutuskan lanjutan itu bagi memberi ruang kepada petugas Covid-19 mengumpul maklumat berkenaan penularan baharu itu dan enggan mengambil apa-apa risiko berkaitan varian Delta.

Berbeza dengan China yang turut melaksanakan dasar ‘Sifar Covid’, New Zealand dan Australia adalah antara negara dengan kadar vaksinasi terendah di dunia sekali gus menyebabkan mereka lebih terdedah kepada jangkitan varian Delta.
Menurut Pengesan Vaksin Bloomberg, hanya 20 peratus daripada keseluruhan penduduk Australia dan 24 peratus daripada populasi rakyat New Zealand sudah mendapat pelalian  penuh.
Pelan penghapusan kes Covid-19 di New Zealand sekarang  dilihat tidak memberi impak sama seperti sebelumnya akibat varian Delta, berpunca daripada individu  yang mempunyai sejarah perjalanan ke New South Wales, Australia.
Namun begitu, Ardern berkata, anggaran awal menunjukkan purata kadar penularan semasa tempatan bagi setiap kes positif ialah sekitar enam orang atau lebih.
“Kita memerlukan purata kosong untuk membasmi virus ini jadi jalan keluar kita masih cerah,” tegasnya.
Setakat ini, terdapat lebih dari 320 lokasi di bawah pengawasan kerajaan dan lebih daripada 13,000 kontak rapat kes positif telah dikesan.
Kebanyakan kes hanya dikesan di Auckland dan Wellington tetapi pesakit dilaporkan mempunyai kontak rapat di pelbagai lokasi di seluruh negara. – Agensi


Lajim Ukin ‘ditidurkan’
Oleh IVAN AMIRUL

24 Ogos 2021, 7:04 pm
KOTA KINABALU – Pengerusi Eksekutif Amanah Ikhtiar Malaysia (AIM), Datuk Seri Lajim Ukin kini ditidurkan akibat jangkitan Covid-19 hari ini.
Lajim yang juga Ahli Majlis Pimpinan Tertinggi (MPT) Parti Pribumi Bersatu Malaysia (Bersatu), dilaporkan telah
ditidurkan sekitar pukul 2 petang tadi.
Sumber dekat berkata, Lajim sudah dimasukkan ke Hospital KPJ Sabah sejak 13 Ogos lalu.
“Sehari sebelumnya beliau mengikuti lawatan kerja Kudat namun menyatakan berasa kurang sihat pada sebelah malamnya sewaktu berada di rumah.
“Beliau kemudiannya dibawa Hospital Gleneagles untuk rawatan. Bagaimanapun, sejurus menjalani ujian PCR dan RTK, beliau disahkan positif Covid-19.
“Beliau pulang semula ke rumah selepas itu dan keesokan harinya saya menghantar beliau ke Hospital KPJ Sabah untuk memperoleh rawatan Covid-19. Beliau menjalani pemantauan rapi sehingga hari ini,” katanya ketika dihubungi hari ini.

Dalam pada itu, sumber menyatakan Lajim sebelum ini pernah direkodkan mempunyai sakit jantung, gangguan buah pinggang, kencing manis dan darah tinggi namun semuanya dalam situasi terkawal. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mahkamah benar permohonan kerajaan batal saman Khairuddin
Oleh KOSMO!

24 Ogos 2021, 6:37 pm
KUALA LUMPUR – Mahkamah Tinggi di sini hari ini membenarkan permohonan kerajaan untuk membatalkan saman pemula bekas penyelaras Parlimen Jasin, Datuk Seri Khairuddin Abu Hassan yang mencabar tindakan Tan Sri Muhyiddin Yassin menasihati Yang di-Pertuan Agong berhubung Proklamasi Darurat bagi mengekang penularan Covid-19.
Perkara itu dimaklumkan peguam Muhammad Rafique Rashid Ali, yang mewakili Khairuddin ketika dihubungi media di sini hari ini.
Muhammad Rafique berkata, Hakim Datuk Noorin Badaruddin membuat keputusan itu selepas mendengar hujah pihak-pihak yang terlibat dalam prosiding secara dalam talian.
“Mahkamah membenarkan permohonan kerajaan untuk membatalkan saman pemula difailkan anak guam saya,” katanya.
Sehubungan dengan keputusan itu, peguam tersebut memaklumkan akan mendapatkan arahan anak guamnya sama ada untuk merayu terhadap keputusan itu. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis siasat keracunan di universiti Jerman
Oleh KOSMO!

24 Ogos 2021, 7:00 pm
BERLIN – Polis Jerman melancarkan siasatan terhadap ‘cubaan membunuh’ hari ini selepas kes keracunan di sebuah universiti menyebabkan seorang pelajar kritikal dan enam yang lain memerlukan rawatan perubatan.
Semua mangsa di Universiti Teknikal Darmstadt itu  memakan makanan atau minuman  yang dicampur ‘bahan berbahaya’  terutama dalam paket susu dan bekas air.
Polis berkata, paket susu dan bekas air adalah antara barang yang diracuni pada hujung minggu lalu dengan bahan kimia yang digunakan mempunyai ‘bau yang menyengat.’
Bangunan yang terjejas ditutup  polis dan sebarang bahan makanan di lokasi kejadian  dirampas untuk siasatan.
Belum ada mangsa lain yang tampil, namun seorang pelajar berusia 30 tahun berada dalam keadaan kritikal semalam, kata polis.
Pihak berkuasa menyeru sesiapa sahaja yang menunjukkan gejala atau anggota badannya  berubah menjadi kebiruan supaya  segera mendapatkan bantuan perubatan.

“Kami terkejut dengan jenayah  yang berlaku di universiti kami,” kata presiden institusi itu, Tanja Bruehl dalam satu kenyataan. – AFP


Vaksinator tegas dengan warga asing dikecam
Oleh KOSMO!

24 Ogos 2021, 5:51 pm
PETALING JAYA – Tindakan seorang vaksinator memarahi penerima vaksin warganegara asing di sebuah Pusat Pemberian Vaksin mendapat kecaman orang ramai.
Sebuah video berdurasi 15 saat yang memaparkan seorang warga asing sedang bersedia untuk menerima vaksin, tetapi dimarahi oleh vaksinator kerana lengan bajunya tidak diangkat dengan betul itu turut tular di media sosial.
Dalam video itu juga kedengaran vaksinator wanita tersebut turut memarahi tindakan lelaki berkenaan yang dikatakan terlalu sibuk hendak merakam video.
Tinjauan Kosmo! di ruang komen mendapati, rata-rata pengguna media sosial menyelar tindakan vaksinator tersebut yang dikatakan tidak begitu berbudi bahasa.
“Saya sebagai vaksinator pun rasa agak kasar. Saya pun berlambak sahaja warga asing tak sengaja lambatkan proses nak cucuk sebab nak rakam. Tapi tak apa, ambil saja masa. Kita layan baik-baik sebab nak orang layan keluarga kita baik-baik juga,” kata Qistina.
“Jangan kata dia, aku pun kena masa cucuk dos kedua. Aku nak pin tudung balik pun dia marah katanya lambat. Yang dos pertama tu dapat vaksinator baik siap suruh kemas-kemaskan tudung sebelum keluar,” kata El.

Bagaimanapun, terdapat pengguna media sosial yang menganggap vaksinator tersebut hanya kepenatan dan mahu mengejar masa.
“Maaf cakap bagi aku tak ada apa yang salah. Sepatutnya lelaki itu kena fokus betul-betul daripada sibuk dengan telefon,” kata Zaini.
“Itu bukan kasar, nada percakapan biasa sahaja tu. Benda kecil janganlah besar-besarkan, ingat senang ke nak hadap banyak manusia dengan macam-macam perangai,” kata Zaza.
Sehingga kini video tersebut telah ditonton lebih 800,000 kali dan mendapat lebih 9,000 tanda suka. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis buru suspek bergaduh guna pisau
24 Ogos 2021, 6:23 pm
KUALA LUMPUR – Polis sedang mengesan suspek yang terlibat dalam satu kejadian pergaduhan di Perumahan Awam Dewan Bandaraya Kuala Lumpur (DBKL), Setapak Jaya pada Ahad lalu.
Ketua Polis Daerah Wangsa Maju, Superintendan Ashari Abu Samah berkata, pihaknya telah mengesan satu video tular berhubung kejadian pergaduhan melibatkan sekumpulan lelaki di media sosial hari ini.
“Kejadian dipercayai berlaku pada Ahad lalu kira-kira pukul 7 pagi di parkir kawasan perumahan tersebut.
“Dalam kejadian ini, suspek merupakan enam lelaki dipercayai warga tempatan bersenjatakan mangga kunci, topi keledar dan pisau telah memukul dua lelaki di tempat kejadian,” katanya dalam satu kenyataan di sini hari ini.
Mengulas lanjut, kejadian itu telah dirakam penduduk di kawasan perumahan tersebut sebelum ditularkan di media sosial.
“Pihak polis masih berusaha untuk mengesan suspek yang masih bebas dan kes masih dalam siasatan pihak polis di bawah Seksyen 148 Kanun Keseksaan kerana merusuh menggunakan senjata,” ujarnya.

Orang ramai yang mempunyai sebarang maklumat berkaitan kes ini boleh menghubungi Pegawai Penyiasat Kes, Inspektor Emilia Jamil di talian 016-2479017 atau Pegawai Penyiasat Kanan, Asisten Superintendan S. Gopal di talian 012-5120242. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Doktor protes pesakit tidak ambil vaksin
Oleh KOSMO!

24 Ogos 2021, 6:00 pm
TALLAHASSEE, Florida – Sekumpulan doktor perubatan di Hospital Internal Medicine, Palm Beach membuat protes beramai-ramai berikutan lonjakan kes Covid-19 dalam kalangan pesakit yang tidak divaksinasi, lapor stesen penyiaran NBC 8, kelmarin.
Kumpulan doktor itu berhimpun di pekarangan hospital sebelum matahari terbit dengan harapan untuk memberi kesedaran kepada penduduk di  negeri Florida supaya  segera mendapatkan suntikan vaksin Covid-19.
“Kami kepenatan. Kesabaran dan keperluan perubatan kami semakin berkurangan. Doktor-doktor memerlukan bantuan anda, sila dapatkan suntikan vaksin sekarang.
“Saya masih tidak memahami keengganan sesetengah pihak untuk menerima vaksin,” kata salah seorang doktor tersebut, Rupesh Dharia.
Pakar perubatan penyakit berjangkit, Dr. Leslie Diaz menekankan bahawa vaksinasi adalah jalan terbaik untuk mengubah situasi kritikal sekarang.
“Vaksin kekal menjadi cara paling berkesan dan realistik untuk menghentikan kegilaan lonjakan kes di Florida sekarang,” tegas Diaz.

Di Amerika Syarikat (AS), Florida merupakan antara negeri paling teruk dilanda varian Delta dalam gelombang baharu Covid-19 dengan catatan 42,143 kes positif setakat kelmarin. – Agensi


Labuan masuk Fasa 4, Negeri Sembilan beralih Fasa 2
Oleh NOR IDAYU BOSRO

24 Ogos 2021, 6:30 pm
PUTRAJAYA – Wilayah Persekutuan (WP) Labuan menjadi negeri pertama di negara ini yang akan memasuki Fasa 4 daripada Fasa 3 Pelan Pemulihan Negara (PPN) berkuat kuasa Khamis ini.
Selain WP Labuan, Negeri Sembilan juga akan beralih daripada Fasa 1 kepada Fasa 2 PPN berkuat kuasa pada hari sama.
Perdana Menteri, Datuk Seri Ismail Sabri Yaakob berkata, peralihan itu dipersetujui dalam Mesyuarat Jawatankuasa Khas Majlis Keselamatan Negara (MKN) atas nasihat Kementerian Kesihatan (KKM). – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pasar ke-10 di Seberang Perai ditutup kerana Covid-19
Oleh ISWAN SHAFIQ ISA

24 Ogos 2021, 6:32 pm
SEBERANG PERAI – Dua lagi pasar awam ditutup sementara oleh Majlis Bandaraya Seberang Perai (MBSP) bermula hari ini susulan penularan pandemik Covid-19 sekali gus menjadikan jumlah keseluruhan yang pernah ditutup di sini mencecah 10 buah.
Datuk Bandar MBSP, Datuk Rozali Mohamud berkata, ia membabitkan Pasar Awam Tasek Gelugor yang melibatkan empat peniaga positif dan Pasar Awam Bandar Tasek Mutiara dengan lima kes positif.
Katanya, Pasar Awam Tasek Gelugor akan ditutup selama 10 hari bermula hari ini sehingga 2 September depan atau dimaklumkan kelak oleh Pejabat Kesihatan Daerah Seberang Perai Utara (PKD SPU) bagi membolehkan aktiviti saringan serta kerja-kerja sanitasi.
Menurut Rozali, hanya peniaga yang disahkan negatif akan dibenarkan berniaga semula dengan mengemukakan bukti saringan yang telah dibuat.
“Seramai 66 peniaga di dalam pasar, lapan penjaja luar (kawasan pasar awam) serta tujuh petugas MBSP yang bertugas di pasar awam itu (Tasek Gelugor) akan disaring.
“Sementara itu, bagi Pasar Awam Bandar Tasek Mutiara pula, penutupan operasi hanya akan dibuat selama tiga hari atau sehingga dimaklumkan semula,” katanya dalam satu kenyataan hari ini.

Menurutnya, MBSP turut menggesa peniaga, pembantu dan orang awam yang dikenal pasti sebagai kontak rapat serta telah diminta menjalani ujian calitan supaya segera berbuat demikian dengan menghubungi PKDSPU di talian 04-5751833 bagi mendapatkan janji temu.
Sebelum ini, lapan pasar awam di Seberang Perai iaitu di Bagan Ajam, Bukit Mertajam, Chai Leng Park, Mak Mandin, Seberang Jaya, Taman Sri Rambai, Kepala Batas dan Tambun Indah terpaksa ditutup akibat penularan pandemik berkenaan sepanjang tahun ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pemimpin Australia, China ucap tahniah kepada PM
Oleh NOR IDAYU BOSRO

24 Ogos 2021, 5:53 pm
PUTRAJAYA – Datuk Seri Ismail Sabri Yaakob menerima ucapan tahniah daripada Perdana Menteri Australia, Scott John Morrison dan Perdana Menteri Republik Rakyat China, Li Keqiang atas pelantikan beliau sebagai Perdana Menteri kesembilan.
Perutusan ucapan tahniah itu daripada kedua-dua pemimpin itu masing-masing diterima menerusi panggilan telefon hari ini dan sepucuk surat bertarikh 23 Ogos lalu.
Ismail Sabri berkata, kedua-dua negara menyatakan komitmen untuk mengukuhkan lagi hubungan diplomatik dua hala yang telah lama terjalin.
“Hari ini, Perdana Menteri Australia telah menelefon saya dan menyampaikan ucapan tahniah di atas pelantikan sebagai Perdana Menteri Malaysia kesembilan.
“Dalam perbualan kami, Malaysia dan Australia menyatakan komitmen untuk mengukuhkan lagi hubungan erat yang telah lama terjalin di antara kedua-dua negara,” katanya di sini hari ini.
Pada masa sama, Ismail Sabri menzahirkan rasa terima kasih kepada Li Keqiang yang menyampaikan perutusan tahniah kepada beliau atas pelantikan itu melalui sepucuk surat.

“Li Keqiang turut menyatakan komitmen beliau untuk terus mengukuhkan hubungan diplomatik yang terjalin sejak sekian lama, mengekalkan hubungan dagang serta berkongsi strategi melawan wabak Covid-19 dengan berkesan,” katanya.
Semalam, Presiden Indonesia, Joko Widodo (Jokowi) menghubungi Ismail Sabri bagi menyampaikan ucapan tahniah sempena pelantikannya sebagai Perdana Menteri kesembilan serta menyatakan komitmen untuk memperkukuhkan hubungan dua hala.
Ismail Sabri menerima panggilan daripada Jokowi ketika berada di Yan, Kedah sempena lawatan seharinya ke negeri itu bagi meninjau kesan fenomena kepala air dari Gunung Jerai yang menyebabkan banjir di Kuala Muda dan Yan minggu lepas. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Terima kasih umi untuk 5 bulan terindah – Ernie Zakri
Oleh MOHAMMAD SHAHEMY AZMI

24 Ogos 2021, 5:56 pm
PETALING JAYA – “Allah pinjamkan umi untuk saya selama lima bulan sahaja. Tiada kekesalan, hanya kenangan yang manis-manis. Rezeki saya dapat ibu mertua yang terlalu baik, kelakar, disenangi, penuh dengan pesanan dan nasihat”.
Demikian luahan hati penyanyi Ernie Zakri selepas ibu mertuanya, Wan Faaizah Karim, 55, meninggal dunia sekitar pukul 10 malam, kelmarin.
Menerusi perkongsian yang dimuat naik dalam Instagram miliknya, isteri kepada penyanyi, Syamel itu berkata, walaupun cuma diberi kesempatan waktu yang cukup singkat bergelar menantu kepada wanita itu, Ernie tetap bersyukur kerana telah belajar banyak perkara bersama arwah ibu mertuanya.
“Saya tidak tahu sama ada saya telah menjadi menantu yang baik kepada umi dan ayah, tapi apa yang pasti, umi telah menjadi ibu dan ayah mertua yang baik kepada saya,” luah Ernie.
Kata pemilik nama lengkap Nur Ernie Shahirah Zakri, 28, itu lagi, dia bersama seluruh ahli keluarga lain reda dengan pemergian wanita itu, namun tidak dapat menyembunyikan rasa rindu terutama sekali saat terkenangkan telatah ibu mertuanya.
Dalam pada itu, pelantu lagu Ku Bersuara itu turut berharap dan berdoa agar Allah melapangkan kubur ibu mertuanya ibarat seluas mata memandang.

“Terima kasih umi. Saya sayang umi sangat. Hanya Allah SWT yang tahu. Terima kasih untuk semua kenangan indah. Terima kasih juga untuk mereka yang mendoakan umi.
“Semoga yang baik-baik Allah balas kepada anda semua,” tulisnya.
Terdahulu, ibu kepada Syamel atau nama lengkapnya Syameel Aqmal Mohd. Fodzly, 28, dilaporkan meninggal dunia akibat kekurangan oksigen dalam badan di salah sebuah pusat perubatan swasta selepas sebulan dimasukkan dan ditidurkan di unit rawatan rapi (ICU). – K! ONLINE


Pelanggan ‘belanja’ pekerja restoran wang tip RM42,165
Oleh KOSMO!

24 Ogos 2021, 6:30 pm
TALLAHASSEE, Florida – 10 pekerja sebuah restoran di Florida, Amerika Syarikat (AS) mendapat durian runtuh apabila diberi duit tip sebanyak AS$10,000 (RM42,165) oleh seorang pelanggan mereka, ,lapor laman United Press International (UPI) semalam.
Perkara itu dimuat naik menerusi akaun Instagram Restoran Wahoo Seafood Grill yang menunjukkan sehelai resit memaparkan  jumlah tip diberikan seorang pelanggan kepada  10 kakitangan yang datang bekerja pada hari tersebut.
“Seorang pelanggan membuat keputusan untuk memberikan 10 pekerja di restoran ini wang tip sebanyak AS$1,000 setiap seorang sebagai tanda penghargaan keberanian kami datang bekerja di musim pandemik.
“Saya bukan seorang yang mudah terharu tetapi ini adalah satu perbuatan yang sangat mengagumkan,” tulis pemilik restoran, Shawn Shepherd.
Tambah Shepherd, kehadiran pelanggan seperti itu menjadikan semangatnya untuk mempertahankan perniagaan di musim pandemik semakin tinggi dan yakin. – Agensi


Hari ini, terbukti saya bukan bapa ayam – Tauke
Oleh HANISAH SELAMAT

24 Ogos 2021, 5:45 pm
PETALING JAYA – Susulan pengesahan polis yang menolak pendakwaan kes pemerdagangan manusia ke atasnya, Tauke Jambu berharap masyarakat berhenti mengecopnya sebagai bapa ayam.
Pelawak itu berkata, sepanjang tempoh sukar ini keluarga terutama anak dan isteri menjadi mangsa kecaman hingga malu untuk untuk keluar rumah disebabkan tekanan sekeliling.
Katanya, pengesahan pihak berkuasa mengenai kes berkenaan hari ini sudah membuktikan dirinya bukan seperti didakwa, sekali gus memberi kelegaan terhadap tuduhan umum sedangkan penyiasatan belum selesai.
“Alhamdulillah dan syukur. Sebelum ini pun saya sudah maklumkan tidak terlibat tetapi tetap ada mulut yang masih bercakap dan paling teruk apabila keluarga saya turut diejek.
“Sebagai ayah ,saya sedih apabila anak-anak saya dilemparkan kata-kata tidak sepatutnya, manakala isteri juga tertekan. Mereka percaya saya, namun tidak mampu berhadapan pelbagai tohmahan.
“Hari ini terbukti saya tidak terbabit dalam kes itu. Cukup-cukuplah, hentikan segala tuduhan liar kerana yang terkesan ialah insan-insan yang saya sayang.

“Bagi yang menfitnah, sila bersihkan semula nama saya. Bukan mudah melalui dugaan sebegini sebab memberi kesan emosi kepada keluarga saya,” katanya kepada Kosmo! Online.
Terdahulu, Tauke atau nama sebenarnya Zamatul Amri Zakaria, 45, antara yang ditahan bagi membantu siasatan dalam kes kegiatan pemerdagangan manusia untuk tujuan eksploitasi seks di sebuah hotel di Kuala Pilah pada 1 Ogos lalu.
Hari ini, Mahkamah Majistret Kuala Pilah menjatuhkan hukuman denda sebanyak RM4,000 kepada seorang wanita bujang selepas mengaku bersalah terhadap pertuduhan terbabit dengan aktiviti persundalan dengan menawarkan khidmat seks.
Wanita berkenaan dibicarakan berdasarkan kertas pertuduhan, pada 1 Ogos sekitar pukul 11.50 pagi bertempat di sebuah bilik di Melang Inn Hotel atas kesalahan mencari langganan bagi maksud persundalan
Sementara itu, polis juga mengesahkan seorang pelawak yang sebelum ini ditahan kerana disyaki terbabit dengan kes itu pada awal bulan ini, tidak didakwa di Mahkamah Majistret di sini, hari ini.
Bercakap tentang masa depannya dalam dunia hiburan , pelawak asal Johor Bahru itu menegaskan tetap meneruskan niat meninggalkan dunia hiburan bagi mencari rezeki di bidang lain.
Katanya bukan merajuk atau jauh hati, sebaliknya dia percaya kepada rezeki Allah selain mahu menjalani kehidupan dengan lebih baik biarpun tidak lagi bergelar selebriti.
“Mungkin lebih baik melakukan pekerjaan lain daripada berterusan membiarkan maruah saya dipijak-pijak andai saya masih lagi di bidang ini.
“Keluarga termasuk adik-beradik saya pun memberikan sokongan moral sebab mereka tahu bagaimana teruknya saya berdepan dengan tohmahan,” katanya lagi.
Ditanya mengenai penerimaan rakan seperjuangan lain sepanjang berhadapan situasi kurang menyenangkan ini, Tauke enggan bercerita lebih lanjut.
Akui anak seni yang lahir daripada program Raja Lawak musim pertama itu, cukuplah dia tahu masih ada beberapa orang teman ketawa dan menangis ketika memerlukan bahu untuk bersandar.
“Paling penting keluarga percaya saya tidak bersalah. Memang masih ada kawan yang bertanya khabar, namun ramai juga menjauhkan diri.
“Biarlah, saya yakin kebenaran sudah terbukti. Saya cuma mahu teruskan hidup dengan tenang bersama mereka yang sentiasa ada di belakang saya pada saat susah dan senang,” tambahnya. – K! ONLINE


Naim Daniel selar geng antivaksin
Oleh KOSMO!

24 Ogos 2021, 5:45 pm
Oleh NABIL AIMAN NOR AZWAN
PETALING JAYA – Penyanyi muda, Naim Daniel menyelar tindakan golongan antivaksin yang tidak mahu mengambil vaksin tetapi mahu menggunakan hak golongan yang telah lengkap vaksinasi.
Kata Naim menerusi akaun Twitternya, individu yang menolak vaksin adalah manusia tidak tahu malu.
“Antivax, tapi nak privilege (hak istimewa) macam orang yang ambil vaksin, tak malu,” tulisnya.
Ciapan Twitter Naim itu telah mendapat perhatian netizen dan rata-rata mereka turut meluahkan rasa tidak puas hati terhadap golongan antivaksin yang mahu menggunakan sijil digital golongan vaksinasi.
Kata seorang netizen @naqi5526, tindakan golongan antivaksin itu sangat mementingkan diri sendiri, malah mereka tidak malu untuk melakukan penipuan.

“Antivax sembang macam bagus, tapi ‘last’ menipu. Sanggup nak pakai orang punya certificate (perakuan) semata-mata nak dine-in. Tak malu, lepas itu kutuk orang ambil vaksin,” tulis seorang lagi netizen. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pakej rangsangan berjaya elak ekonomi Selangor merundum
Oleh MOHAMAD NAUFAL MOHAMAD IDRIS

24 Ogos 2021, 5:33 pm
SHAH ALAM – Langkah kerajaan negeri memperkenalkan empat pakej rangsangan berjaya mengelakkan ekonomi Selangor terus merundum sepanjang pandemik Covid-19.
Menteri Besar Selangor, Datuk Seri Amirudin Shari berkata, ini terbukti apabila penurunan Keluaran Dalam Negeri Kasar (KDNK) negeri hanya mencatatkan negatif 5.3 peratus pada tahun lalu berbanding KDNK Malaysia yang merekodkan negatif 5.6 peratus dalam tempoh sama.
“Kalau kita melihat kepada graf ekonomi Selangor, biasanya kita akan melihat Selangor akan mencatatkan penurunan yang lebih besar sekiranya Kerajaan Persekutuan mencatatkan penurunan dalam kadar tertentu.
“Namun, beberapa langkah telah diperkenalkan seperti membenarkan sektor perlu (essential service), mengenakan Perintah Kawalan Pergerakan Diperketatkan (PKPD) di lokaliti tertentu sahaja membolehkan kejayaan itu seterusnya luar norma ekonomi yang dicatatkan sebelum ini,” katanya ketika sesi pertanyaan lisan Persidangan Dewan Negeri Selangor ke-14 di Bangunan Annex di sini, hari ini.
Terdahulu, Ahli Dewan Undangan Negeri (ADUN) Rawang, Chua Wei Kiat ingin mengetahui usaha yang dilakukan kerajaan negeri bagi meningkatkan semula ekonomi Selangor.
Amirudin menjelaskan, pakej Selangor Prihatin 1,2 dan 3 serta Kita Selangor 2.0 telah menunjukkan indikasi positif dalam membantu pihak yang berada dalam sektor ekonomi untuk bangkit semula.

“Contoh, Program Selangor Advance berjaya membantu lebih 900 syarikat dan lebih 50,000 pekerja yang berkemungkinan diberhentikan oleh majikan mereka.
“Selain itu, program inisiatif seperti Platform Selangor (PLATS) dan Selangor e-Bazar telah membantu lebih 70,000 syarikat mikro serta pengusaha kecil sederhana (PKS) dan kesan riak (ripple effect) sebanyak lebih RM1 bilion,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiga lelaki ditahan kes bunuh penternak lembu
Oleh OTHMAN YAHAYA

24 Ogos 2021, 5:22 pm
SUNGAI PETANI – Polis masih menyiasat motif pembunuhan seorang penternak lembu berusia 38 tahun yang mayatnya ditemui dengan kesan tembakan dan tikaman di Estet Kongsi 14, Jalan Bukit Selambau dekat sini semalam.
Ketua Polis Kedah, Datuk Kamarul Zaman Mamat memberitahu, siasatan sedang dilakukan daripada semua sudut bagi mengenal pasti punca kejadian sebenar.
“Kita masih siasat lagi kenapa berlaku demikian dan sama ada ia berpunca daripada pergaduhan, ia masih dalam siasatan kita.
“Ada yang kata pergaduhan kongsi gelap dan dadah, kita pun belum pasti lagi dan siasatan akan terus dilakukan termasuk melakukan penahanan dari semasa ke semasa,” katanya kepada pemberita di lokasi kejadian di sini hari ini.
Kata beliau, pihaknya setakat ini menahan tiga suspek lelaki tempatan berusia antara 18 hingga 34 tahun di kawasan berhampiran.
“Kesemua mereka direman selama tujuh hari bermula hari ini dan kes disiasat mengikut Seksyen 302 Kanun Keseksaan kerana membunuh,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


776 jenazah Covid-19 diuruskan JAIS
Oleh MOHAMAD NAUFAL MOHAMAD IDRIS

24 Ogos 2021, 5:39 pm
SHAH ALAM – Sebanyak 776 jenazah Covid-19 beragama Islam telah diuruskan Jabatan Agama Islam Selangor (JAIS).
Menteri Besar Selangor, Datuk Seri Amirudin Shari berkata, jumlah itu berdasarkan rekod sehingga 10 Ogos lalu dengan jenazah Covid-19 paling tinggi diuruskan adalah dari Hospital Tengku Ampuan Rahimah (HTAR) sebanyak 357 jenazah.
Katanya, berdasarkan pecahan juga kemudiannya diikuti Hospital Ampang (142 jenazah); Hospital Serdang (73); Hospital Kajang (71); Hospital Banting (44); Hospital Tengku Ampuan Jemaah (37); Hospital Shah Alam (13) ; Hospital Hulu Selangor (11) dan Hospital Tanjong Karang (8).
“Manakala bagi hospital swasta dan lain-lain pusat perubatan sebanyak 20 jenazah.
“Selain pihak JAIS, sebanyak 189 sukarelawan daripada lapan pertubuhan bukan kerajaan (NGO) Islam dan pihak perseorangan yang membantu dalam kerja-kerja pengurusan jenazah ini,” katanya ketika menjawab pertanyaan lisan di sidang Dewan Undangan Negeri (DUN) Selangor hari ini.
Beliau berkata demikian bagi menjawab soalan Ahli Dewan Undangan Negeri (ADUN) Pelabuhan Klang, Azmizam Zaman Huri mengenai perihal caj perkhidmatan tersebut.

Mengulas mengenai caj perkhidmatan, Amirudin yang merupakan ADUN Sungai Tua menegaskan JAIS tidak pernah mengenakan sebarang caj pengurusan jenazah mangsa Covid-19.
“Waris hanya perlu membayar kos tanah perkuburan yang diuruskan pihak berkuasa tempatan (PBT) yang dianggarkan di antara RM120 hingga RM300.
“Saya juga ingin mengingatkan kepada NGO yang melakukan perkhidmatan pengurusan jenazah mangsa Covid-19 supaya mengenakan caj yang munasabah dan tidak membebankan waris,” jelasnya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sultanah Nur Zahirah akan beri keterangan kes saman fitnah
Oleh NORLIZAH ABAS

24 Ogos 2021, 5:28 pm
PUTRAJAYA – Sultanah Terengganu, Sultanah Nur Zahirah akan memberi keterangan di Mahkamah Tinggi Kuala Lumpur bagi membuktikan kes samannya terhadap Pengarang Sarawak Report, Clare Rewcastle Brown dan dua yang lain.
Perkara itu ditentukan selepas Mahkamah Rayuan hari ini mengetepikan keputusan Mahkamah Tinggi yang mengecualikan Sultanah Nur Zahirah daripada memberi keterangan dalam kes saman tersebut.
Panel tiga hakim diketuai oleh Datuk Mohamad Zabidin Mohd. Diah yang bersidang bersama Datuk S. Nantha Balan dan Datuk Lee Heng Cheong sebulat suara membenarkan rayuan ketiga-tiga pihak.
Mahkamah berpuas hati bahawa saman tersebut perlu didengar dan diputuskan melalui perbicaraan penuh, bukan menerusi penentuan persoalan undang-undang.
Sebelum itu, panel berkenaan mendengar penghujahan peguam kanan Datuk Seri Gopal Sri Ram yang mewakili perayu-perayu manakala Vishnu Kumar mewakili Sultanah Nur Zahirah.
Sementara itu, peguam Datuk Mohd. Haaziq Pillay memberitahu media, pihaknya akan mengemukakan permohonan agar Sultanah Nur Zahirah memberi keterangan melalui sidang video atas faktor keselamatan.

Pengurusan kes ditetapkan Khamis ini di Mahkamah Tinggi Kuala Lumpur.
Ketiga-tiga pihak merayu keputusan Mahkamah Tinggi pada 13 Disember 2019 yang membenarkan permohonan Sultanah Nur Zahirah mengikut Aturan 14A Kaedah-Kaedah Mahkamah 2012, iaitu supaya kes saman itu diputuskan melalui isu undang-undang. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bumbung tujuh gerai makan dijilat api
Oleh MOHD SYALMIZI HAMID

24 Ogos 2021, 5:40 pm
SEBERANG PERAI – Peniaga dan pelanggan di deretan gerai makan di Simpang Ampat Permatang Buloh, Kepala Batas di sini bertempiaran lari sebaik menyedari api dan asap akibat kebakaran pada bahagian bumbung premis berkenaan hari ini.
Kejadian kira-kira pukul 2.50 petang itu membabitkan kebakaran di tujuh buah gerai yang bersambung.
Jurucakap Jabatan Bomba dan Penyelamat negeri berkata, pihaknya menerima panggilan kecemasan pada pukul 2.57 petang sebelum bergegas ke lokasi kejadian.
“Kebakaran melibatkan deretan tujuh unit gerai makan Kelas A satu tingkat dengan anggaran keluasan kira-kira 84 meter persegi setiap unit.
“Api menyambar pada bahagian bumbung yang dibina daripada kayu dengan anggaran kebakaran kira-kira 50 peratus dan api dapat dikawal pada pukul 4.02 petang,” katanya kepada pemberita hari ini.
Menurutnya, kejadian itu tidak membabitkan sebarang kecederaan atau kemalangan jiwa, manakala punca kejadian masih dalam siasatan.

Operasi terbabit digerakkan pasukan dari Balai Bomba dan Penyelamat Kepala Batas, Tasek Gelugor dan Bertam. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki ‘prank’ renjer diharamkan daki gunung 5 tahun
Oleh KOSMO!

24 Ogos 2021, 5:30 pm
JAKARTA – Seorang lelaki dari wilayah Kebumen, Jawa Tengah disenarai hitam selama lima tahun daripada  mendaki Gunung Sindoro dan Gunung Slamet di Pulau Jawa kerana tindakannya mempermainkan petugas di situ, lapor Tribun-Pantura, kelmarin.
Lelaki  dikenali sebagai Iqbal Fauzi Pratama itu didakwa sengaja mempermainkan renjer gunung atau ‘prank’ kerana mahu menjadikan aksinya sebagai kandungan media sosial TikTok.
Fauzi sempat tiba di puncak Gunung Sindoro sebelum berpura-pura sakit kaki ketika dalam perjalanan turun. – Tribunnews
Pengelola Basecamp Banaran, Kabupaten Wonosobo, Andika mengesahkan senarai hitam Fauzi dan memberitahu bahawa tindakan tersebut dilaksanakan sebagai pengajaran kepada pengunjung lain.
“Suspek dipercayai sengaja menyusahkan renjer gunung dalam salah satu aktiviti pendakian baru-baru ini apabila menipu kakinya sakit dan tidak mampu berjalan turun.
“Itu membuatkan renjer kami terpaksa berulang-alik ke basecamp (kem pangkalan)  untuk mengambil kenderaan bagi membawa lelaki itu turun dengan selamat. Anehnya, sebaik tiba di bawah, dia terus berlari seperti biasa,” jelas Andika.
Tambah Andika, perbuatan Fauzi adalah tidak wajar kerana dia seperti merendah-rendahkan pekerjaan seorang renjer gunung dan menjadikannya gurauan di media sosial. – Agensi


Bungkus, edar dadah guna peket minuman
Oleh ASLIZA MUSA

24 Ogos 2021, 5:22 pm
IPOH – Seorang lelaki ditahan bersama 89 peket minuman berperisa buah yang dicampur dengan serbuk disyaki dadah jenis ekstasi dalam serbuan di sebuah kondominium di Jalan Medan di sini Jumaat lalu.
Lelaki berusia 20 tahun itu ditahan sepasukan pegawai dan anggota Bahagian Siasatan Jenayah Narkotik Ibu Pejabat Polis Daerah (IPD) Ipoh pada pukul 11.45 malam.
Ketua Polis Daerah, Asisten Komisioner Yahaya Hassan berkata, lelaki itu ditahan di hadapan lif kondominium berkenaan bersama satu bungkus beg plastik berisi empat peket minuman perisa buah yang disyaki dicampur dadah.
Katanya, pemeriksaan pada kereta jenis Proton Saga yang diparkir di ruang letak kenderaan menemui 20 peket minuman berisi dadah yang disimpan dalam kotak pada bahagian bonet.
“Kita juga menyerbu rumah suspek di kondominium sama dan menjumpai 65 peket plastik yang disyaki berisi serbuk campuran dadah jenis ekstasi.
“Keseluruhan dadah yang dirampas dianggarkan seberat 5,670.1 gram dengan nilai rampasan berjumlah RM187,000,” katanya di sini hari ini.

Menurut Yahaya, dalam serbuan tersebut pihaknya turut merampas peket-peket plastik kosong dan alat membungkus dadah berkenaan.
Beliau berkata, lelaki yang mempunyai satu rekod jenayah lampau bersabit kes dadah itu dipercayai mendapat bekalan dadah dari luar Perak dan melakukan aktiviti memproses serta membungkus bahan tersebut di rumah sewanya.
“Risikan ke atas suspek telah dijalankan sejak sebulan lalu dan dipercayai dadah tersebut untuk pasaran Ipoh dan dijual di pusat-pusat hiburan.
“Kita juga percaya terdapat individu lain yang terlibat dalam kegiatan tersebut dan usaha sedang dijalankan bagi mengesan rakan suspek yang masih bebas,” katanya.
Suspek direman selama enam hari bermula Sabtu lalu hingga Khamis ini untuk siasatan mengikut Seksyen 39B Akta Dadah Berbahaya 1952. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Stadium Shah Alam bakal jadi bandar sukan Selangor
Oleh MOHAMAD NAUFAL MOHAMAD IDRIS

24 Ogos 2021, 5:40 pm
SHAH ALAM – Stadium Shah Alam di sini bakal menjadi bandar sukan Selangor pada masa depan dengan kerja-kerja baik pulih stadium akan dilaksanakan tahun hadapan.
Pengerusi Jawatankuasa Tetap Generasi Muda, Sukan dan Modal Insan Selangor, Mohd. Khairuddin Othman berkata, keputusan tersebut dibuat setelah Menteri Besar Selangor, Datuk Seri Amirudin Shari mengetengahkan idea tersebut supaya rakyat Selangor dapat menggunakan kemudahan yang ada di sekitar stadium tersebut.
“Majlis Mesyuarat Kerajaan Negeri (MMKN) pada 9 Jun lalu telah bersetuju menubuhkan Unit Projek Khas (UPK) di bawah Menteri Besar Selangor Incorporated (MBI) bagi membangunkan semula Kompleks Stadium Shah Alam (KSSA).
“UPK bakal bertindak sebagai pengurus projek yang bertanggungjawab bagi memastikan pembangunan KSSA dengan teratur dan komprehensif untuk menyumbang nilai dan pulangan tinggi kepada kerajaan negeri dan rakyat Selangor,” katanya ketika menjawab soalan lisan Ahli Dewan Undangan Negeri (ADUN) Sungai Air Tawar, Datuk Rizam Ismail pada sidang Dewan Undangan Negeri hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Krisis air Terengganu dijangka berlarutan
Oleh MOHD AZLI ADLAN

24 Ogos 2021, 5:31 pm
KUALA TERENGGANU – Krisis air terbaharu yang kembali melanda sebahagian daerah ini dan Kuala Nerus melibatkan kira-kira 150,000 penduduk mulai semalam dijangka akan berlanjutan sehingga 12 September depan.
Pengerusi Jawatankuasa Infrastruktur, Kemudahan Awam, Utiliti dan Teknologi Hijau Terengganu, Dr. Mamad Puteh berkata, berdasarkan penilaian awal, kerja-kerja pembaikan paip pecah terbabit memerlukan 20 hari untuk disiapkan.
“Kerja-kerja pemeriksaan yang dilakukan enam penyelam semalam mendapati masalah gangguan bekalan air kali ini disebabkan kerosakan dua batang paip pada jajaran penyaluran bekalan air yang terletak di dasar Sungai Terengganu.
“Kedua-dua batang paip itu terletak kira-kira 24 meter dari lokasi paip pecah yang berjaya diselesaikan 12 Ogos lalu,” katanya pada sidang akhbar di Pejabat Syarikat Air Terengganu (Satu) di sini hari ini.
Mamad berkata, siasatan awal mendapati kerosakan itu disebabkan kejadian luar jangka sewaktu kerja-kerja pasca pembaikan paip utama tersebut.
Beliau berkata, selain mencari kaedah terbaik untuk membaiki kerosakan paip tersebut, Satu juga fokus untuk mencepatkan pengaktifan Loji Bukit Berapit yang dapat menyalurkan 60 juta meter padu sehari pada pertengahan bulan hadapan.

Kosmo! semalam melaporkan krisis air kembali melanda daerah ini dan Kuala Nerus selepas ia baharu sahaja pulih pada 13 Ogos lalu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Beberapa kawasan di Batu Pahat dilanda banjir kilat
Oleh NUR ALINA HASSAN

24 Ogos 2021, 5:28 pm
BATU PAHAT- Beberapa kawasan di daerah ini dilanda banjir kilat susulan hujan lebat selama dua jam bermula pagi tadi selain fenomena pertembungan air pasang.
Pegawai Angkatan Pertahanan Awam (APM) Daerah Batu Pahat, Leftenan Mohd. Faezie Abdul Aziz berkata, hujan sejak pukul 8 pagi itu telah mengakibatkan Pusat Bandar Batu Pahat, Taman Sri Wangsa, Taman Flora dan Taman Pelangi, di sini dinaiki air sedalam 0.8 meter.
“Bagaimanapun tiada pusat pemindahan dibuka dan keadaan cuaca sehingga pukul 10 pagi tadi adalah hujan separa lebat.
“Situasi itu termasuk fenomena air pasang setinggi 1.4 meter pada telah menyebabkan limpahan air ke kawasan yang terlibat dan kawasan berkenaan juga hampiran dengan muara Sungai Simpang Kiri,” katanya ketika dihubungi.
Menurut beliau, agensi berkaitan masih memantau keadaan dan cuaca dari semasa ke semasa termasuk di tempat-tempat rendah yang berisiko. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Malaysia diundi bersama Jepun, England dan Mesir
Oleh KOSMO!

25 Ogos 2021, 9:50 pm
MALAYSIA tidak berdepan laluan mudah pada saingan Piala Sudirman 2021 yang dijadualkan berlangsung di Vantaa, Finland bermula 26 September hingga 3 Oktober depan apabila diundi dalam kumpulan sukar.
Pasukan negara diundi dalam Kumpulan A bersama Jepun, England dan Mesir, sekali gus bakal menjanjikan saingan sengit bagi merebut slot ke pusingan kalah mati.
Justeru, Malaysia perlu menghuni kedudukan dua teratas saingan peringkat kumpulan sekiranya mahu melangkah ke pusingan seterusnya, namun Jepun dan England dilihat mampu menjadi penghalang.
Sementara itu, juara bertahan, China diundi dalam Kumpulan A bersama Thailand, Finland dan India manakala Kumpulan B dibarisi oleh Taiwan, Korea Selatan, Tahiti dan Jerman.
Saingan Kumpulan C pula akan menyaksikan perebutan antara juara edisi 1989, Indonesia, Denmark, Rusia dan Kanada.
Pada edisi 2019 yang berlangsung di Nanning, China, pasukan negara menamatkan saingan di peringkat suku akhir selepas akur dengan kekalahan 0-3 kepada Jepun.

Sebagai rekod, pencapaian terbaik Malaysia dalam kejohanan berpasukan campuran itu adalah ketika melangkah ke separuh akhir sebelum tewas kepada China 0-3 pada 2009. – K! ONLINE


9 dikompaun gagal patuhi SOP PPN Fasa 1
Oleh SUBKHI SUDARJI

25 Ogos 2021, 8:01 pm
SEPANG – Kementerian Perdagangan Dalam Negeri dan Hal Ehwal Pengguna Negeri (KPDNHEP) Selangor telah mengeluarkan sembilan kompaun bernilai RM56,000 terhadap lima syarikat perbadanan dan empat individu menerusi penguatkuasaan Ops Samar setakat hari ini.
Kompaun itu dikenakan melalui pemantauan prosedur operasi standard (SOP) terhadap 22 subsektor perdagangan dan pengedaran yang dibenarkan beroperasi dalam Fasa 1 Pelan Pemulihan Negara (PPN).
KPDNHEP Selangor berkata, terbaharu, pihaknya melakukan pemeriksaan Ops Samar bersama pihak pengurusan kompleks ke atas 122 premis di IOI City Mall, Putrajaya dekat sini dan mendapati peniaga mematuhi SOP serta membuat kawalan ke atas kemasukan pengunjung.
“Pengunjung yang telah menerima vaksinasi lengkap sahaja dibenarkan memasuki premis perniagaan.
“Selain itu, pemeriksaan secara rawak ke atas pekerja dan pengunjung juga telah dilakukan dan hasil pemeriksaan mendapati semua pekerja serta pengunjung telah mengimbas MySejahtera sebelum memasuki premis,” katanya hari ini.
Mengetuai Ops Samar hari ini ialah Pengarah Kementerian Perdagangan Dalam Negeri dan Hal Ehwal Pengguna Negeri Selangor, Muhamad Zikril Azan Abdullah, Ketua Pegawai Penguat Kuasa Negeri Selangor, Aminuddin Muhammad dan Ketua Pegawai Penguat Kuasa Daerah Sepang, Mohd. Hapis Manan. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tebuk rumah jiran ‘hantar’ gas beracun
Oleh KOSMO!

25 Ogos 2021, 8:00 pm
BIANZE, Itali – Seorang lelaki warga emas ditahan polis kerana didakwa cuba membunuh jirannya menggunakan gas beracun selepas mereka terlibat dalam satu pertengkaran, lapor akhbar The Sun, semalam.
Menurut laporan polis, lelaki itu cuba mengepam gas beracun ke dalam rumah jirannya menerusi satu lubang kecil yang ditebuk semasa mangsa keluar membeli barangan dapur.
Apabila mangsa pulang ke rumah, dia menghidu bau asap yang pelik sebelum ternampak lubang kecil berisi tiub yang melekat pada tong gas di luar rumah.
Dia kemudiannya segera menghubungi pihak bomba yang bertindak menutup kawasan rumah bagi membolehkan pihak polis menjalankan siasatan.
Hasil siasatan mendapati suspek dan mangsa sudah terlibat dalam perselisihan faham sejak bertahun-tahun lamanya dan tidak pernah berbaik sepanjang hidup berjiran.
Suspek kini ditahan reman dengan perintah mahkamah bagi memastikan siasatan polis tidak terganggu. – Agensi


Lelaki dakwa diculik, dibogelkan makhluk asing
Oleh KOSMO!

25 Ogos 2021, 9:00 pm
LONDON – Seorang lelaki dari Bedfordshire, England mendakwa pernah diculik oleh sekumpulan makhluk asing yang menyerupai haiwan reptilia dan dibawa masuk ke dalam objek terbang tidak dikenali (UFO) sebelum dibogelkan di atas katil, lapor akhbar Daily Star semalam.
Philip Kinsella mendakwa, dia telah berjumpa dengan makhluk asing pada tahun 1989 ketika terjaga pada tengah malam sebelum dibawa masuk ke dalam sebuah UFO.
“Saya mendapati diri saya berada dalam satu suasana seperti bilik perubatan yang kelihatan suram dan amat panas. Saya juga sedang berbogel.
“Apabila saya berpusing ke arah kanan, saya melihat tiga reptilia yang berada dalam keadaan berkabus dan tidak berkomunikasi antara satu sama lain,” katanya.
Tambah Kinsella, dia ketakutan apabila menyedari ada sesuatu yang telah ditampal pada bahagian bawah tubuhnya.
“Saya menjerit ketakutan kerana saya mahu alat itu ditanggalkan dari badan saya,” katanya yang turut menyifatkan makhluk asing sebagai tidak berperikemanusiaan dan tiada sifat belas kasihan.

Kinsella kemudiannya didakwa diselamatkan oleh suatu ‘benda hidup’ yang kecil dan berwarna kelabu.
Ketika ia muncul, alat yang ditampal pada badannya secara tiba-tiba hilang dan talinya tertanggal sebelum ketiga-tiga reptilia tersebut hilang.
“Terdapat kesan fizikal pada tubuh saya keesokan harinya. Abang saya menjumpai tiga kesan berbentuk segi tiga pada belakang telinga kanan, tiga kesan pada lengan kanan dan pendarahan pada lubang hidung kanan saya yang berhenti selepas dua tahun,” katanya. – Agensi


Susu ibu yang lengkap divaksinasi mengandungi antibodi melawan Covid-19
Oleh KOSMO!

25 Ogos 2021, 9:30 pm
GAINESVILLE, FLORIDA – Sekumpulan saintis di Amerika Syarikat (AS) percaya bahawa antibodi melawan Covid-19 adalah 100 kali lebih banyak dipindahkan kepada bayi menerusi susu ibu bagi wanita yang telah menerima suntikan lengkap vaksinasi, lapor akhbar Mirror UK semalam.
Menurut kajian dijalankan oleh Universiti Florida itu, ibu yang divaksin penuh akan memindahkan sehingga 100 kali lebih antibodi perlindungan kepada bayi yang sedia maklum tidak menerima suntikan vaksin Covid-19.
Bayi baru lahir mempunyai sistem imunisasi yang rendah, menjadikan mereka sukar melawan jangkitan dan penyakit.
Untuk tempoh itu, bayi bergantung kepada susu ibu yang mengandungi perlindungan diperlukan terhadap pelbagai jenis penyakit.
Dalam kajian yang dijalankan pada Disember tahun lepas hingga Mac lalu ketika vaksin Pfizer dan Moderna mula diberikan kepada petugas kesihatan di AS, para penyelidik mengambil sampel susu ibu daripada  21 orang petugas kesihatan yang tidak pernah dijangkiti Covid-19.
Sampel darah dan susu ibu diambil sebanyak tiga kali iaitu sebelum diberi vaksin, selepas dos pertama dan selepas dos kedua.

“Kami melihat tindak balas antibodi yang tinggi dalam darah dan susu ibu selepas dos kedua iaitu kira-kira 100 kali ganda berbanding sebelum vaksinasi,” kata pelajar kedoktoran yang juga penulis kajian, Lauren Stafford.
Selain itu, pasukan penyelidik turut mendapati antibodi daripada vaksin Covid-19 turut dipindahkan daripada ibu kepada bayi menerusi susu badan.
“Anggaplah susu ibu sebagai satu kotak yang mengandungi pelbagai alatan yang menyiapkan bayi untuk kehidupan mereka.
“Vaksin menambah satu lagi alat ke dalam kotak tersebut yang mempunyai potensi yang baik untuk mencegah Covid-19,” kata penyelidik bersama kajian tersebut, Profesor Josef Neu. – Agensi


Peguam komen trend minta derma bayar wang jaminan
Oleh SITI AMINAH MOHD YUSOF

25 Ogos 2021, 8:51 pm
PETALING JAYA – Seorang peguam hari ini mendedahkan wang jaminan yang dibayar kepada pihak mahkamah akan dipulangkan semula kepada penjamin selepas selesai perbicaraan kes.
Peguam sivil, Arif Muazzim Abdul Rahman menerusi laman Facebook miliknya berkata, semakin ramai individu mengutip derma bertujuan membayar wang jaminan dan beliau berpendapat wang itu perlu dikembalikan kepada mereka yang berhak.
“Kadang-kadang ia bukan duit penjamin. Ia mungkin duit orang ramai, kawan kepada OKT (Orang Kena Tuduh) dan sebagainya. Mungkin juga ia duit OKT. Tetapi perlu guna nama orang lain sebagai penjamin untuk menjamin.
“Anda perlu tahu bahawa selepas selesai kes sama ada OKT bersalah atau tidak, duit tersebut akan dikembalikan. Maka, apabila dapat semula, duit itu sepatutnya diserahkan semula kepada orang yang berhak. Bukan burn (lebur) atau diambil oleh pihak tertentu,” tulisnya hari ini.
Beliau berkata, wang jaminan itu hanya akan lebur jika penjamin mungkir tugasnya sebagai penjamin misalnya cuai dalam memastikan OKT hadir ke mahkamah.
Dalam pada itu, beliau menjelaskan, seseorang yang mendapat jaminan polis bukan bermakna mereka perlu membuat sejumlah bayaran kepada pihak polis tetapi ia menunjukkan bahawa pihak polis yakin seseorang itu boleh memberi kerjasama apabila dipanggil untuk siasatan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Harga telur ayam dipantau stabil, lebih jimat
Oleh AMREE AHMAD

25 Ogos 2021, 8:21 pm
PUTRAJAYA – Pengguna di negara ini disarankan agar lebih bijak membeli telur ayam dalam ukuran satu papan yang pada kelazimannya mengandungi kuantiti standard sejumlah 30 biji.
Ia hasil pemantauan Kementerian Perdagangan Dalam Negeri dan Hal Ehwal Pengguna (KPDNHEP) yang turut mendapati harga purata runcit telur itu di pasaran masih berada pada kedudukan stabil.
“Perlu diketahui harga dijual dalam kuantiti 30 biji lebih menjimatkan berbanding dalam kuantiti 10 biji selain pengguna juga digalakkan buat pilihan bijak,” katanya melalui kenyataan hari ini.
Makluman itu susulan laporan media berhubung harga runcit telur ayam yang naik berbanding bulan sebelumnya selari data diterbitkan oleh pihak Jabatan Perkhidmatan Veterinar (JPV).
Mengulas lanjut, KPDNHEP berkata, harga purata runcit sebiji telur ayam dipantau adalah stabil pada 23 Ogos lalu dengan gred A ialah 44 sen, gred B pula 40 sen dan gred C 36 sen.
Malah analisis peringkat pengeluar dan pemborong berdasarkan Notis Pengesahan Maklumat Barangan (NPMB) menunjukkan margin untung jualan antara satu sen hingga tiga sen sebiji. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kedah berpesta gol, cuba ‘ligan’ JDT
Oleh MUHAMMAD ZUHAILY BADLISHAH

25 Ogos 2021, 11:10 pm
PETALING JAYA – Kedah Darul Aman FC terus menghidupkan peluang mereka untuk memburu kejuaraan Liga Super musim ini selepas menewaskan Petaling Jaya (PJ) City 4-1 di Stadium Majlis Bandaraya Petaling Jaya (MBPJ) malam tadi.
Tiga mata ke atas PJ City amat penting buat skuad Helang Merah yang kini sudah merakam tiga kemenangan berturut-turut sekali gus melonjak ke tangga ketiga daripada kedudukan kelima dengan 35 mata selepas 17 perlawanan.
Skuad bimbingan Aidil Sharin Sahak itu bermula cemerlang dengan menjaringkan gol pertama seawal minit keempat menerusi set-piece menarik daripada sepakan percuma yang disempurnakan oleh Rabih Ataya.
Biarpun perlawanan dilihat lebih seimbang antara kedua-dua pasukan selepas itu, namun Kedah tetap berjaya membawa kelebihan dua gol pada hujung separuh masa pertama menerusi jaringan sendiri pemain PJ City, K. Prabakaran.
Ia berpunca daripada hantaran Tchetche Kipre yang cuba ditanduk Kpah Sherman tetapi bola terkena kepala Prabakaran sebelum melambung masuk ke dalam gawang menewaskan penjaga gol PJ City, Ahmad Syihan Hazmi Mohamed.
Hasrat Sherman untuk meledak gol peribadi ke-12 musim ini tercapai apabila penyerang dari Liberia itu memastikan jaringan ketiga pada minit ke-55 sebelum Fayadh Zulkifli melengkapkan pesta gol keempat Kedah di hujung permainan.

PJ City ternyata berdepan kesukaran untuk bangkit mencari satu mata dalam aksi itu apatah lagi terpaksa bermain dengan 10 pemain selepas Raffi Nagoorgani diarahkan keluar padang kerana kad kuning kedua pada minit ke-71.
Skuad The Phoenix kendalian P. Maniam terpaksa akur tewas kali kelima berturut-turut walaupun berjaya menjaringkan satu gol ke atas Kedah menerusi jaringan Khyril Muhymeen Zambri pada minit ke-61.
Meskipun menang, ia tetap dilihat sukar untuk Kedah memintas Johor Darul Ta’zim (JDT) yang berkelebihan selesa 13 mata sebagai pendahulu Liga Super.
Sebaliknya, JDT tentunya sedang bersiap sedia untuk menjulang gelaran kelapan Liga Super berturut-turut sekiranya berjaya menewaskan Sri Pahang FC di Stadium Sultan Ibrahim pada Jumaat ini. – K! ONLINE


Ayash Affan keluar dari hospital tiga minggu lagi
Oleh SAIRUL ZAMRI MISRANI

25 Ogos 2021, 8:07 pm
PETALING JAYA – Anak bongsu kepada pelawak popular, Shuib Sepahtu iaitu Ayash Affan yang lahir pramatang pada 6 Ogos lalu sudah dikeluarkan daripada inkubator di Hospital Canselor Tuanku Muhriz (HCTM), Universiti Kebangsaan Malaysia, Cheras, Kuala Lumpur.
Menurut Shuib atau nama sebenarnya Shahmira Muhamad, 37, perkembangan yang ditunjukkan Ayash yang kini berusia 20 hari sangat baik selepas dikeluarkan daripada inkubator Isnin lalu.
“Alhamdulillah, bayi saya dah pun dikeluarkan daripada inkubator sejak dua hari lalu. Berat makin naik, alhamdulillah dia juga dah mula minum susu ibu (daripada sepupu Shuib).
“Begitulah perkembangannya dan doktor cakap dalam masa kira-kira tiga minggu, insya-Allah dia dah boleh keluar dan dibawa pulang ke rumah,” katanya.
Terdahulu, Shuib dilaporkan sudah bertemu calon sesuai untuk menjadi ibu susuan buat Ayash iaitu sepupunya sendiri.
“Syukur kepada Allah apabila dalam kalangan keluarga saya ada sepupu yang baru melahirkan anak kira-kira enam bulan lalu dan dialah ibu susuan Ayash,” ujarnya.

Shuib sebelum ini berkata, dia bimbang dengan masa depan Ayash sekiranya dia mendapatkan susu badan daripada orang luar dan bukan dalam kalangan keluarga sendiri.
Pada 9 Ogos lalu, Shuib kehilangan isteri tercinta, penyanyi Siti Sarah Raissuddin yang meninggal dunia akibat Covid-19 di Unit Rawatan Rapi (ICU) HCTM selepas ditidurkan selama tiga hari.
Mereka berkahwin pada 26 Februari 2011 dan dikurniakan tiga cahaya mata iaitu Uwais Alqarni, 10, Dzahira Talita Zahra, 8 dan Ariq Matin, 6. – K! ONLINE


Kaedah pelik orang Medan makan durian
Oleh KOSMO!

25 Ogos 2021, 8:30 pm
JAKARTA – Penduduk di Medan, Indonesia memiliki cara tersendiri untuk menikmati buah durian apabila memilih untuk membakar raja buah itu sebelum ia dimakan, lapor Suara.com, semalam.
Menurut seorang penjual durian, Patar Siahaan, dia menemui cara baharu menikmati buah itu kira-kira setahun lalu ketika pulang daripada melawat rakannya di Pulau Jawa.
“Rasa isi durian lebih sedap apabila dibakar malah ada yang memberitahu, durian bakar mampu kurangkan kandungan kolesterol serta gula dalam buah.
“Saya akan membakar durian yang belum dikupas di atas api selama 10 minit sebelum isinya dikeluarkan dan diberi kepada pelanggan,” jelasnya
Tambahnya, isi durian yang dibakar juga tidak akan meninggalkan bau yang kuat di dalam mulut pemakan berbanding isi segar.
Menurut Patar, harga durian bakar dijual sekitar 30,000 rupiah (RM8) hingga 70,000 rupiah (RM20) mengikut saiz buah. – Agensi


Taliban larang penduduk tinggalkan Afghanistan
Oleh KOSMO!

25 Ogos 2021, 7:00 pm
KABUL – Kumpulan Taliban melarang penduduk Afghanistan daripada mengerumuni lapangan terbang Kabul selepas menolak permintaan negara luar untuk memanjangkan tarikh pemindahan keluar, lapor akhbar The Sun, semalam.
Jurucakap Taliban, Zabihullah Mujahid berkata, sebarang penerbangan membawa keluar penduduk dari Afghanistan selepas tarikh akhir 31 Ogos akan disekat.
“Penduduk asal Afghanistan dilarang ke lapangan terbang Kabul untuk melarikan diri ke luar negara kerana pihak Taliban tidak menyokong tindakan itu,” katanya.
Beliau juga memberi amaran bahawa kelewatan proses pemindahan mereka yang mahu meninggalkan negara itu akan memberi kesan kepada gencatan senjata di kawasan sekitar malah boleh mencetuskan semula situasi peperangan.
“Akan ada akibat yang serius sekiranya ada mana-mana negara melepasi tarikh akhir pemindahan keluar penduduk mereka.
“Semua yang mahu keluar perlu meninggalkan Afghanistan sebelum 31 Ogos kerana selepas tarikh itu, kami akan mengambil pendekatan berbeza dalam menangani situasi semasa,” tegas Zabihullah. – Agensi


Polis tingkat kawalan kekang penyeludupan ketum
Oleh MOHD. RIFAAT ABD. HAMID

25 Ogos 2021, 7:30 pm
KUALA NERANG – Polis terus mempertingkatkan kawalan di sempadan Malaysia-Thailand di negeri ini bagi mengekang kegiatan penyeludupan daun ketum ke negara jiran itu yang dijangka meningkat selepas kerajaan Thailand mengeluarkan tumbuhan tersebut daripada senarai dadah berbahaya.
Ketua Polis Kedah, Datuk Kamarul Zaman Mamat berkata, kawalan dan rondaan di sempadan menerusi Op Benteng akan terus dipergiatkan bersama pasukan keselamatan lain.
“Seperti mana kenyataan Pengarah Jabatan Siasatan Jenayah Narkotik Bukit Aman, Datuk Razarudin Husain di dalam akhbar hari ini bahawa terdapat kemungkinan aktiviti penyeludupan ketum ini meningkat, maka kita akan tingkatkan kawalan terutamanya menerusi Op Benteng,” katanya.
Beliau berkata demikian kepada pemberita pada program Op Bantu Ibu Pejabat Polis Daerah (IPD) Padang Terap di sekitar Kuala Nerang, hari ini.
Menurut Kamarul Zaman, walaupun kerajaan Thailand membuat keputusan tersebut, undang-undang di negara ini tetap sama yang mana aktiviti penyeludupan daun ketum itu adalah salah.
Dalam Op Bantu itu, seramai 200 keluarga miskin menerima sumbangan dan lima pesara polis menerima pingat Jasa Pahlawan Negara (JPN). – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki 101 tahun buka hati divaksin
Oleh MOHD AZLI ADLAN

25 Ogos 2021, 7:55 pm
KUALA NERUS – Peraturan lengkap dua dos untuk solat berjemaah ke masjid telah membuka hati seorang lelaki warga emas berusia 101 tahun untuk mengambil suntikan vaksin Covid-19.
Che Ismail Che Tahir yang menetap di Kampung Gong Kijang, Bukit Tunggal di sini menerima dos pertama vaksin tersebut di Pusat Penerimaan Vaksin (PPV) Universiti Sultan Zainal Abidin (UniSZA) di sini hari ini.
Cucunya, Mohd. Jailani Harun, 52, berkata, pada mulanya, sukar untuk dia dan ahli keluarganya memujuk Che Ismail tentang kepentingan mengambil vaksin Covid-19.
“Selain masalah kurang pendengaran yang membataskan komunikasi kami dengan Tok Ki (Che Ismail), dia juga merasakan tidak perlu divaksin kerana sudah lanjut usia.
“Begitupun, pendiriannya bertukar selepas tidak boleh bersolat jemaah di masjid mulai 10 Ogos lalu sejak pelaksanaan peraturan baharu cuma membenarkan individu lengkap dua dos vaksin ,” katanya ketika menemani datuknya di PPV UniSZA di sini hari ini.
Che Ismail merupakan antara 1,500 warga emas, orang kelainan upaya (OKU), mempunyai penyakit berisiko dan hamil di daerah ini yang hadir untuk menerima suntikan vaksin Covid-19 di PPV UniSZA semalam setelah tercicir janji temu masing-masing sebelum ini.

Mohd. Jailani berkata, sebelum ini, Che Ismail yang masih sihat gembira melakukan rutin bersolat berjemaah setelah ibadah itu dibenarkan Majlis Agama Islam dan Adat Melayu Terengganu mengikut kapasiti masjid dan surau sejak 8 Julai lalu. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kes aktif dengan kebolehjangkitan hampiri 265,000
Oleh SITI A'ISYAH SUKAIMI

25 Ogos 2021, 7:13 pm
PUTRAJAYA – Kes aktif dengan kebolehjangkitan terus meningkat kepada 264,292 kes termasuk 1,003 sedang dalam rawatan unit rawatan rapi dan 490 kes memerlukan bantuan pernafasan.
Kes sembuh pula merekodkan 20,798 kes manakala terdapat 265 kes kematian Covid-19 terdiri daripada 219 warga Malaysia dan 46 warga asing serta sebanyak 69 kes meninggal dunia di luar hospital.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 18,143 kes atau 80.1 peratus daripada jumlah kes yang dilaporkan semalam tiada atau tidak lengkap vaksinasi.
“Selain itu, sebanyak 478 kes (2.1 peratus) adalah daripada kategori tiga, empat dan lima manakala sebanyak 22,164 kes (97.9 peratus) lagi daripada kategori satu dan dua berdasarkan keadaan klinikal kes semasa baharu didiagnosis Covid-19,” katanya dalam satu kenyataan akhbar hari ini.
Beliau berkata, sebanyak 175 kes kategori lima dengan 150 kes tiada atau tidak lengkap vaksinasi, 70 kes kategori empat dengan 57 kes tiada atau tidak lengkap vaksinasi serta 233 kes kategori tiga dengan 203 kes tiada atau tidak lengkap vaksinasi.
“Sebanyak 11,663 kes kategori dua dengan 9,357 kes tiada atau tidak lengkap vaksinasi serta 10,501 kes kategori satu dengan 8,367 kes tiada atau tidak lengkap vaksinasi,” jelasnya.

Noor Hisham berkata, sebanyak 42 kluster baharu dikenal pasti terdiri daripada 23 kluster tempat kerja, 13 kluster komuniti, lima kluster kumpulan berisiko tinggi dan satu kluster pusat tahanan kesemuanya melibatkan 1,298 kes. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Elly Kassim, penyanyi lagu Ayam Den Lapeh meninggal dunia
Oleh NUR EMIRA SAIZALI

25 Ogos 2021, 7:53 pm
PETALING JAYA – Penyanyi legenda Indonesia, Elly Kasim Ali Umar menghembuskan nafas terakhir pada usia 77 tahun akibat penyakit radang usus di Rumah Sakit Metropolitan Medical Centre, Kuningan, Jakarta Selatan, Indonesia, pukul 3.48 pagi tadi (waktu tempatan).
Berita duka pemergian penyanyi yang terkenal dengan lagu Ayam Den Lapeh itu disahkan oleh anak saudaranya, Arfi Bambani menerusi portal Suara.com.
Dalam kenyataan tersebut, Arfi menafikan pemergian penyanyi legenda lagu Minang itu akibat Covid-19 sebaliknya akibat penyakit radang usus.
“Arwah sudah dirawat di rumah sakit. Memang arwah mempunyai sakit kronik, bukannya Covid-19.
“Penyakit radang usus semakin kronik yang sudah merebak ke bahagian organ lain,” katanya dalam kenyataan tersebut.
Menurut Arfi, Allahyarham menjadi kebanggaan bukan hanya keluarga, tetapi juga di daerah asalnya di Tiku, Sumatera Barat.

“Arwah kerap membawakan lagu-lagu Minang. Sebut sahaja lagu popular seperti Ayam Den Lapeh, Mudiak Arau, Badindin dan banyak lagi serta menjadi kebanggaan orang kampung.
“Setiap kali ada majlis pernikahan, lagu dendangan pasti berkumandang di pesta kampung,” kongsinya lagi.
Memetik laporan laman sesawanf Kompas, berita pemergian penyanyi veteran berkenaan disahkan organisasi perantau Minang dipanggil Minang Diaspora Network Global (MDNG).
“Arwah merupakan seorang penghibur legenda dan menjadi kebanggaan masyarakat minang sedunia.
“Semoga diampuni dosa, diterima amal ibadah, diberi tempat yang mulia di sisi-Nya. Semoga keluarga diberi kesabaran, ketabahan dan keikhlasan berdepan berita ini,” kata dalam satu kenyataan.
Jenazah Allahyarham Elly kini ditempatkan di rumah mayat di kawasan Kayu Putih, Pulo Gadung, Jakarta Timur, sebelum disemadikan di Al Azhar Memorial Garden, Karawang. – K! ONLINE